7 Sebab Mengapa Calon Tinggi EQ Lebih Menjadi Pilihan Majikan Berbanding Tinggi IQ

iluminasi.com pernah berkongsi mengenai mengapa EQ lebih penting daripada IQ dalam realiti kehidupan sebenar dalam artikel yang lalu. Dan menurut laporan World Economic Forum’s Future of Jobs, EQ atau kecerdasan emosi akan menjadi antara 10 kemahiran bekerja terpenting menjelang 2020.

Ramai yang telah sedar bahawa EQ merupakan satu kemahiran yang sangat penting malah melebihi kemahiran teknikal dalam kes-kes tertentu. Survey Bina Kerjaya 2011 melibatkan 2,600 pengurus dan ahli sumber manusia profesional, 71% daripada mereka berkata lebih menghargai kakitangan tinggi EQ daripada tinggi EQ.

75% daripada mereka juga lebih cenderung menaikkan pangkat kakitangan tinggi IQ dan 59% daripada mereka mendakwa mereka tidak akan menerima calon yang tinggi IQ tetapi rendah EQ.

Jadi, ini membuktikan bahawa syarikat yang ingin mencari pekerja lebih menghargai individu tinggi EQ daripada tinggi IQ. iluminasi.com ingin berkongsi 7 sebab mengapa calon tinggi EQ adalah lebih bernilai.

Tekanan di tempat kerja adalah sesuatu yang tidak dapat dielakkan. Tak semua mampu menguruskan tekanan ini, dan ia memerlukan kemahiran. Namun, bagi mereka yang tinggi EQ lebih peka terhadap keadaan sekeliling membuatkan mereka lebih tahu mengawal tekanan tersebut. Mereka lebih mudah menyesuaikan diri dan masih mampu bekerja dengan baik walaupun berada dalam tekanan.

Sebagai contoh, jika kerja semakin berlambak dan mereka yang pandai menguruskan tekanan akan dilihat lebih "berguna".

Bekerja di dalam satu kumpulan sangat memerlukan seseorang itu untuk boleh bekerjasama dan memahami antara satu sama lain, dan individu seperti ini akan menjadi perhatian pihak atasan.

Individu EQ tinggi mempunyai kemahiran dalam membina hubungan dengan sesiapa sahaja tanpa mengira status, budaya dan latar belakang. Kemahiran ini merupakan aset yang amat penting dan mampu membawa seseorang lebih jauh.

Kebolehan untuk mendengar dengan baik dan memberikan respon yang betul kepada orang lain amatlah penting dalam membina hubungan di tempat kerja. Bagi mereka yang tinggi EQ, mereka lebih bijak dalam mendengar dan memahami sesuatu situasi kerana mampu mengenepikan emosi sendiri dan mengambil kira emosi orang lain.

Selain itu, mereka juga cepat menegesan emosi seseorang hanya melalui tona suara atau bahasa badan, membuatkan mereka lebih mudah menyelesaikan masalah.

Prestasi pekerjaan seseorang bergantung kepada maklum balas yang jujur, terbuka dan tepat pada masa, lebih-lebih lagi jika ulasan prestasi tahunan semakin menurun. Namun bagi individu EQ tinggi, mereka lebih terbuka kepada maklum balas, terutamanya jika ianya untuk memperbaiki diri.

Mereka sangat menghargai diri sendiri membuatkan mereka lebih positif dalam sesuatu yang boleh diperbaiki, dan tidak mudah berkecil hati dengan teguran.

Individu tinggi EQ mempunyai sensitiviti yang sangat baik membuatkan mereka lebih peka terhadap setiap individu sekeliling. Mereka mampu menggunakan kemahiran ini untuk membina kepercayaan dan kesepaduan dalam kumpulan, membuatkan sesuatu komuniti kerja itu lebih fokus dan kurang berbalah serta berpolitik.

Kemahiran ini dikatakan sebagai pelincir kepada yang dapat membantu ahli kumpulan lain bekerjasama dengan baik.

Disebabkan pandai mengawal tekanan dan emosi, individu tinggi EQ lebih "cool" dan tidak gelabah jika perkara berada di luar kawalan. Kemahiran mudah serasi mereka membuatkan orang lain akan turut ikut sama tenang dan tak gelabah. Ini membuatkan individu EQ tinggi menjadi penting dalam sesebuah organisasi, tak kiralah apa pangkat yang mereka pegang sekalipun.

Kebolehan ini membuatkan mereka lebih dihormati oleh pihak atasan dan juga rakan sekerja.

Disebabkan kebolehan untuk memahami dengan jelas pendapat orang lain, individu tinggi EQ mampu untuk membuat pertimbangan yang lebih baik terhadap keputusan yang melibatkan orang lain. Ia juga membantu mengurangkan kerosakan jika keputusan tersebut memberikan kesan negatif.

Dengan mampu mengagak hasil yang diperolehi daripada pilihan mereka, ia membuatkan golongan ini lebih proaktif

Mampu menilai hasil pilihan mereka membolehkan orang pintar yang sangat emosi bertindak lebih proaktif.


Produk Kecantikan Pasangan Malaysia-Singapura Ini Laris Bagai Goreng Pisang Panas di Amazon

Lynsey Lim, berumur 28 tahun mempunyai minat mendalam dalam bidang kecantikan, Lynsey gemar mengkaji dan mengeluarkan produk-produk kecantikan sendiri berasaskan bahan organik sejak remaja lagi.

Minat yang dipendam sekian lama akhirnya mendorong dia untuk mencuba perniagaan produk kecantikan secara kecil-kecilan dari rumah. Berkat sokongan (yang pada ketika itu teman lelaki) Adi Ong, Lynsey berhenti daripada pekerjaannya dalam sektor perbankan dan memulakan perniagaan produk kecantikan secara serius di dorong oleh sokongan Adi.

"Kami melawan semua nasihat yang dikatakan pada kami," kata Adi. Kini, Lynsey dan Adi mempunyai rangkaian produk yang mereka namakan sebagai Handmade Heroes yang masih lagi diadun menggunakan kaedah yang sama dengan apa yang Lynsey lakukan sebelum ini.

"Pada 2014, perniagaan kami bermula di rumah sahaja. Kami hanya menjual pada kenalan rapat, kemudian dari situ barulah kami cuba buka gerai jualan," kata Lynsey.

Kini, Lynsey dan Adi boleh tersenyum gembira kerana produk mereka bukan sahaja sekadar berjaya dipasarkan di pasaraya besar seperti Isetan dan Tangs, malahan mereka mempunyai ribuan peminat setia di Amerika Syarikat, setelah produk mereka mula dipasarkan melalui gergasi jualan atas talian, Amazon.

Ramai menasihatkan mereka berdua, berniaga dengan pasangan patut dielakkan tetapi Adi dan Lynsey tetap berdegil hendak mencuba nasib berniaga secara serius dan hasilnya kini dapat dilihat setelah berusaha keras selama hampir 4 tahun.

Salah satu produk paling popular Handmade Heroes yang dipasarkan di Amazon adalah 'All Natural Vegan Lip Scrub' yang menjadi antara produk terlaris di Amazon pada bahagian lip scrubs. Selain itu produk 'Drop Dead Gorgeous Dry Shampoo' yang mendapat sambutan hangat dari peminat produk kecantikan Amazon.

Jika anda tidak tahu, Adi Ong juga adalah salah seorang pengasas kepada kedai makan popular 'Little Fat Duck' bersama rakannya, Adel Ishak yang hanya bermula daripada trak, kini semakin banyak cawangannya di seluruh negara. Selepas 'Little Fat Duck' berjaya mendapatkan pengiktirafan halal oleh JAKIM bagi rangkaian restorannya pada bulan Mac 2017, Handmade Heroes pula baru saja berjaya mendapatkan status halal mereka bagi semua keluaran produk kecantikan.


6 Filem Box Office Malaysia Dengan Kutipan Tertinggi Setakat Ini

'Abang Long Fadil 2' baharu saja dinobatkan sebagai raja baru kutipan box-office Malaysia dengan kutipannya baharu saja memecahkan rekod box-office yang sebelum ini dipegang oleh filem Polis Evo.

Ini membuktikan daya tarikan Zizan Razak yang kini menjadi pelakon utama kedua-dua filem yang mendapat tempat pertama dan kedua dalam carta kutipan box-office negara kita. Walau apa saja pandangan anda terhadap pelakon komedi berhidung mancung (besar?) ini, jelas sekali namanya mampu menarik penonton ke pawagam.

Jika 'Abang Long Fadil 2' adalah raja baru carta box-office Malaysia, apakah filem-filem lain yang pernah merajai carta ini? Berikut adalah 6 filem box office yang mencatatkan kutipan paling tinggi di negara kita.

Filem animasi arahan Nizam Razak ini mendapat sambutan hangat daripada golongan sasarannya iaitu kanak-kanak dan dewasa yang meminati animasi. Mengisahkan pengembaraan Boboiboy yang diadaptasi daripada siri kartunnya, menjelajah angkasa lepas bersama rakan-rakannya, filem ini menjadi pengenalan awal kepada siri baru Boboiboy Galaxy yang sedang ditayangkan.

Filem yang mengingatkan kembali kita kepada zaman kegemilangan bolasepak Malaysia dan dibintangi oleh pelakon-pelakon kurang dikenali ini berjaya memecah sempadan antara kaum, yang membuatkan penonton 'Ola Bola' bukan sahaja datang daripada golongan Melayu, bahkan penonton Cina dan India juga memenuhi pawagam. Filem yang digarap cukup baik dan menghiburkan ini menjadi antara bukti keharmonian negara kita perlulah dikekalkan kerana kita semua orang Malaysia.

Filem yang membawa tema kekeluargaan dan percanggahan budaya ini menjadi bukti masyarakat Malaysia terbuka dalam menerima tema filem asalkan nilainya positif serta menghiburkan penonton. Dengan lakonan mantap Frankie Lee yang berusia 75 tahun dalam filem yang membawa dia gelaran Pelakon Filem Terbaik Malaysia bagi tahun 2014, The Journey adalah sebuah filem yang sepatutnya ditonton oleh semua lapisan masyarakat Malaysia, tak kira bangsa, agama atau keturunan.

Filem arahan Shamsul Yusof ini benar-benar menggetarkan jiwa penontonnya. Lakonan mantap Nabila Huda membuatkan ramai penonton tidak senang duduk. Filem ini menjadi bukti mesej elemen agama Islam mampu diterima ramai penonton serta mampu disampaikan dalam bentuk menghiburkan (atau menyeramkan). Munafik membuktikan Shamsul Yusof bukan hanya sekadar pengarah syok sendiri dan Nabila Huda membuktikan dia perlu dilihat sebagai pelakon lebih serius, bukan hanya kerana dia anak kepada Amy Search.

Filem aksi yang menggabungkan dua pelakon paling popular di Malaysia iaitu Shaheizy Sam dan Zizan Razak, filem Polis Evo berjaya menggabungkan unsur komedi dan aksi yang sempurna adunannya. Memaparkan kisah dua orang polis yang terpaksa bekerjasama memerangi sindiket pengedaran syabu di Terengganu, gabungan Shaheizy dan Zizan benar-benar menjadi. Namun untuk kisah sambungannya, Polis Evo 2 kita masih perlu menunggu lebih lama kerana proses pengambarannya sudah beberapa kali ditangguhkan atas faktor yang tidak dapat dielakkan.

Bermula sebagai watak sampingan dalam filem KL Gangster, 'Abang Long Fadil' muncul di pawagam membawakan kepada penonton kisah Fadil, seorang gangster yang berhati baik dan kelakar. Filem 'Abang Long Fadil 2' pula memperkenalkan watak baru iaitu Taji Samprit lakonan A.Galak dan 'Wak Doyok' lakonan Wak Doyok yang memperdayakan Fadil untuk bertindak sebagai pembunuh upahan hebat yang hanya dikenali sebagai Tiger. Abang Long Fadil 2 berjaya mencapai kutipan yang cukup membanggakan apabila menjadi filem box office tertinggi memecahkan kutipan Polis Evo pada 2 Oktober 2017. Kutipannya setakat ini adalah RM17.9 juta. Sebagai maklumat tambahan, Abang Long Fadil yang pertama hanya berjaya mengutip Rm4,610,811.00.

ps - mengapa filem bertema berat kurang mendapat sambutan tahun ini?


5 Muzium Terbesar di Dunia Yang Mesti Dilawati

Sekiranya perpustakaan berperanan sebagai pusat penyimpanan buku, jurnal, manuskrip dan pelbagai jenis bacaan lain, muzium pula berfungsi sebagai tempat penyimpanan dan pameran artifak dan barang-barang bersejarah.

Sekiranya anda ingin mempelajari sejarah atau kebudayaan sesuatu kaum, agama atau penduduk tempatan, muzium adalah tempat yang wajib dilawati. Malangnya, tidak ramai yang gemar ke muzium apabila melancong ke sesuatu destinasi. Golongan muda sekarang lebih gemar ke pusat hiburan ataupun tempat tarikan semata-mata untuk bergambar apabila melancong.

Jika sebelum ini kami telah berkongsi senarai 5 perpustakaan terbesar di dunia, kali ini kami di iluminasi.com ingin berkongsi pula senarai 5 muzim terbesar di dunia. Untuk makluman pembaca, kedudukan muzium dalam senarai ini disusun mengikut keluasan lantai muzium ini.

Muzium Vatican yang terletak di Bandar Vatican, Rome ini dibuka pada tahun 1506. Muzium ini mempunyai keluasan 460 000 kaki persegi. Seperti kebanyakan binaan lain di Bandar Vatican, muzium ini juga mempunyai rekabentuk dalaman yang sangat cantik.

Muzium ini terkenal dengan koleksi lukisan dan kesenian yang banyak ketika zaman kegemilangan empayar Rome antaranya daripada pelukis terkenal Raphael dan Michelangelo yang ditempatkan di 54 buah dewan galeri. Muzium ini menyimpan kira-kira 70000 buah barangan barangan dimana hanya 20000 sahaja daripadanya diletakkan untuk paparan pelancong yang datang.

Metropolitan Museum of Art yang terletak di New York, Amerika Syarikat ini menduduki tangga ke 4 dengan keluasan seluasa 663 100 kaki persegi. Ianya mula dibuka pada 1872 di Fifth Avenue sebelum berpindah ke lokasi sekarang yang mempunyai keluasan 20 kali ganda daripada saiz asalnya ketika dibuka.

Dianggarkan 2 juta barangan berharga disimpan dan dipamerkan disini yang terdiri daripada pelbagai koleksi barangan purba Mesir, barangan kesenian Islam dan koleksi lukisan-lukisan daripada Eropah, Greek dan Roman. Berbanding muzium lain, muzium ini terkenal dengan jumlah koleksi peralatan muzik yang banyak. Pada 2016 sahaja, 6.7 juta pengunjung telah melawat muzium ini.

Bukan setakat perpustakaan, China juga mempunyai muzium yang sangat besar. Muzium ini terletak di Tiananmen Square di Beijing dan mempunyai keluasan kira-kira 700000 kaki persegi. Muzium ini dibina hasil gabungan dua buah muzium iaitu Muzium Revolusi China dan Muzium Sejarah China pada 1959.

Tujuan utama pembinaan muzium ini adalah bagi mendidik serta mempromosikan sejarah dan kesenian negara China. Muzium ini dianggarkan menyimpan kira-kira 1.5 juta barangan berharga.

Berada di tangga kedua dalam senarai ini adalah The State Hermitage Museum yang terletak di St. Pettersburg, Rusia. Muzium ini dibina pada 1754 tetapi secara rasminya dibuka kepada orang awam pada tahun 1852, menjadikannya antara yang tertua di dunia.

Dengan keluasan seluas 719,480 kaki persegi, muzium ini menempatkan kira-kira 3 juta barangan dan dikatakan mempunyai koleksi lukisan terbanyak di dunia. Muzium ini terdiri daripada 6 buah bangunan yang mana hanya 5 daripadanya dibuka kepada orang awam iaitu Winter Palace, Small Hermitage, Old Hermitage, New Hermitage and Hermitage Theatre.

Louvre merupakan muzium dan monumen terbesar dunia yang terletak di Paris. Bukan sahaja muzium terbesar di dunia, malah Louvre juga boleh dikatakan muzium paling paling popular di dunia. Binaan piramid kaca di hadapan bangunan ini menjadi ikon bagi muzium ini dan merupakan tempat wajib untuk bergambar bagi pelancong yang melancong Paris.

Muzium Louvre dianggarkan menyimpan 380000 barangan prasejarah hinggalah ke abad 21 dan ianya mempunyai keluasan lantai seluas 782 910 kaki persegi. Pada 2016 sahaja, muzium ini telah menerima 7.3 juta orang pelancong dari dalam dan luar negara, membolehkannya diiktiraf sebagai muzium paling banyak dilawati pada tahun 2016.

Sekiranya anda sudah menjadi ibu atau bapa, bawalah anak-anak ada melancong ke muzium berbanding pusat-pusat hiburan. Sebenarnya banyak manfaat dan ilmu yang boleh diperolehi di muzium yang tidak mungkin diperolehi di tempat lain.


5 Masalah besar yang pernah berlaku angkara RC Drone

Sejak kebelakangan ini, ramai golongan muda yang mula berjinak-jinak dengan permainan drone. Dengan harga semurah ratusan ringgit, ianya mudah dibeli oleh sesiapa sahaja. Malangnya, banyak kejadian yang tidak diingini telah dilaporkan di seluruh dunia yang berpunca daripada penggunaan drobe ini.

Disebabkan beberapa kemalangan inilah kerajaan di beberapa buah negara telah memperkenalkan undang-undang penggunaan drone bagi langkah keselamatan. Kali ini kami ingin berkongsi beberapa kejadian kontroversi yang disebabkan oleh permainan drone ini.

Kini ramai videografer memilih drone sebagai peralatan tambahan untuk merakamkan aktiviti sukan. Dalam satu pertandingan triathlon di Australia, sebuah drone yang digunakan untuk merakamkan video pertandingan itu telah terhempas dan terkena seorang atlit, Raija Ogden.

Akibat kemalangan ini, beliau mengalami kecederaan di kepala dan terpaksa dijahit. Walau bagaimanapun, pemilik drone tersebut Warren Abrams berkata kemalangan itu bukanlah disebabkan kecuaian dirinya sebaliknya mendakwa ia terjadi kerana salah seorang penonton disitu telah mencuri alat kawalan jauh miliknya. Disebabkan kejadian ini, pihak berkuasa Australia, Civil Aviation Safety Authority telah menetapkan setiap drone yang digunakan mestilah berada pada jarak minimum 30m daripada manusia.

Guna drone untuk seludup dadah? Ya itulah yang berlaku di sempadan negara Mexico dan Amerika Syarikat. Dalam sati kejadian, polis Mexico telah menemui sebuah drone yang terhempas di sebuah tempat meletak kereta berhampiran sebuah pasar raya.

Apabila diperiksa, pihak polis menemui 6 paket dadah dipercayai jenis methamphetamine yang diikat pada drone tersebut. Bagi mengelakkan drone tersebut daripada dikesan, aktiviti penyeludupan itu didakwa dilakukan pada waktu malam. Penggunaan drone menjadi pilihan memandangkan pihak yang terlibat sukar dikesan kerana mereka boleh mengawal drone tersebut daripada tempat yang jauh dan tersorok.

Apabila berada dalam penerbangan, kapal terbang adalah objek yang sensitif. Sebaranga gangguan yang mengakibatkan kerosakan kecil kepada badan pesawat boleh mengakibatkan kemalangan.

Dalam satu kejadian yang dilaporkan pada 2014 yang berlaku di Lapangan Terbang Antarabangsa Heathrow, sebuah drone didapati hampir melanggar sebuah pesawat Airbus A320 yang sedang membuat pendaratan. Pihak berkuasa British, Civil Aviation Authority (CAA) telah mengklasifikasikan kes tersebut sebagai rating A, iaitu kes yang sangat serius.

Terdapat juga laporan mendakwa drone juga telah digunakan sebagai medium untuk menghantar dadah ke dalam penjara. Inilah yang telah berlaku di sebuah penjara di Quebec, Kanada. Pada awalnya, pihak pengawal penjara telah mengesan sebuah drone memasuki tembok penjara dengan membawa satu bungkusan kecil.

Malangnya, mereka tidak berjaya menemui bungkusan tersebut yang dipercayai mengandungi dadah. Dadah tersebut dipercayai dihantar oleh sebuah kumpulan gangster kepada ahli mereka yang berada dalam penjara tersebut. Kes penghantara dadah menggunakan drone ini juga dilaporkan pernah berlaku di Dublin dan South Caronlina, Amerika Syarikat.

Penggunaan drone secara berluasa juga sebenarnya mendedahkan kawasan-kawasan tertutup dan persendirian daripada aktiviti pengintipan. Antara kawasan sensitif yang mesti dilindungi daripada aktiviti pengintipan ini termasuklah kawasan bangunan kerajaan dan kawasan kem tentera.

Bagi membendung aktiviti pengintipan ini juga, beberapa kawasan sensitif milik kerajaan di luar negara telah dilengkapi dengan teknologi atau senjata anti-drone yang oleh menjatuhkan atau mencuri kawalan terhadap sesuatu drone yang didapati memasuki ruang udara kawasan yang dilindungi tanpa keizinan.

5 kes atau kejadian di atas hanyalah segelintir daripada kemalangan yang berlaku disebabkan oleh drone di seluruh dunia. Disebabkan kes-kes seperti inilah kerajaan Malaysia juga telah memperkenalkan undang-undang penggunaan drone di Malaysia bagi menjaga keselamatan orang awam.


Tips untuk isteri yang suaminya ketagihan 'online games' pada telefon pintar

Bermain permainan  secara online melalui telefon pintar merupakan salah satu trend terkini untuk kebanyakan golongan remaja dan dewasa. Hobi bermain game merupakan suatu kebiasaan normal bagi kaum lelaki. Sebenarnya, ramai mengatakan bahawa bermain game dapat menghilangkan stress serta mengisi ruang waktu yang kosong dalam kehidupan harian. Tidak dinafikan memang betul bahawa bermain game dapat memberikan satu kepuasan setelah selesai menghabiskan game tersebut. Namun, terdapat keburukan saat ketika bermain game online itu sendiri.

Salah satu sebab yang menjadikan permainan  online ini buruk adalah disebabkan oleh keseronakan dan keasyikan ketika saat bermain game tersebut bersama rakan-rakan gamers yang lain secara serentak. Terdapat banyak permainan game online sekarang yang tidak boleh diberhentikan(pause) sesuka yang kita mahu. Sebagai contoh permainan game online tersebut adalah Mobile Legends yang boleh dimuat turun pada versi Android dan IOS. Untuk game jenis ini memang memerlukan seramai 10 orang bermain secara berkumpulan iaitu 5 lawan 5 secara serentak sehingga salah pasukan menang. Bayangkan apabila anda tengah seronok bermain anak menangis meminta susu. Apa yang harus anda lakukan? Teruskan bermain atau berhenti seketika untuk membuat susu?. Jawapan ada di tangan anda.

Terdapat juga banyak kebaikan dalam bermain games, di antaranya adalah boleh menghilangkan tekanan. Dengan keseronakan bermain games, ia juga dapat mengeratkan lagi hubungan sesama insan. Ada juga yang menjana pendapatan melalui games seperti memasuki pertandingan pada peringkat antarabangsa. Selain itu juga ia dapat meningkatkan gaya pemikiran yang lebih kreatif dan inovatif.

Antara keburukan bermain games online adalah ia amat melalaikan. Banyak perkara yang terabai seperti solat,kerja rumah dan juga waktu belajar. Salah satu perkara yang sering terjadi adalah kerosakan mata jika bermain dengan kadar yang berlebihan.  Sudah pasti kalau bermain game online tanpa had batasan hidup tak terurus dan tidak kemas. Anak-anak berkemungkinan akan mengikut jejak langkah ayah mereka dengan bermain permainan online yang pasti merugikan masa.

Pertama, kita perlu sedar bahawa ada sesetengah lelaki memerlukan masa yang santai yang tidak melibatkan orang lain selepas seharian bekerja. Ini menyebabkan wanita menjadi kecewa kerana mereka memerlukan perbualan dan masa bersama untuk mengeratkan hubungan mereka.Berikut ada beberapa tips untuk suami yang suka bermian games online.

Bercakap tentang perkara ini, biarkan dia tahu yang anda sedar dia suka permainan video dan perlu santai. Beritahu si dia bahawa anda boleh terima hobi mereka itu tetapi dengan syarat. Nyatakan bahawa anda juga mempunyai keperluan yang dia perlu menerima dan memenuhi seperti melayani isteri, anak-anak dan keluarga. Beterus teranglah  tentang perasaan anda seperti rasa diabaikan atau dianggap tidak penting. Gunakan ayat yang jelas dan tidak menyerang suami anda.

Jangan terus melarang untuk suami anda tidak bermain games online. Kemungkinan boleh berlaku pertengkaran disebabkan hal ini. Apa yang diperlukan adalah perbincangan antara kedua pihak secara baik. Bincang mengenai waktu dan tempoh yang sesuai untuk bermain games online. Sebagai contoh boleh main ketika anak-anak sudah tidur dan tempoh bermain hanya satu jam. Ini sebagai langkah untuk mengelak diri daripada menjadi ketagih bermain game online dan mengabaikan tanggungjawab. Bersepakat dalam membuat keputusan supaya ada give and take.

Cuba untuk minat bermain game online bersama dengan suami ketika waktu lapang. Ini akan mengeratkan lagi perhubungan antara suami isteri. Jika anda tidak berminat untuk bermain game online, lakukan beberapa aktiviti yang lain. Ketika suami sedang sibuk bermain game online anda boleh memasak,mengemas rumah,bermain dengan anak,membaca buku dan melakukan sebarang aktiviti untuk mengelakkan diri daripada mencemburui aktiviti suami. Pujuk suami untuk lakukan aktiviti kekeluargaan seperti keluar makan,mendengar ceramah dan lain-lain lagi.

Perlu sentiasa mendampingi suami dengan melakukan aktiviti bersama dengannya. Jangan marahkan suami anda jika dia asyik bermain game online ketika itu anda sedang sibuk membuat kerja rumah. Sebaliknya minta tolong suami anda secara sopan untuk menyiapkan kerja rumah. Setelah selesai membuat kerja rumah anda boleh memberi keizinan supaya dia bermain game tersebut ketika waktu lapang. Jangan buang masa untuk memarahi suami sebaliknya pastikan anda berbicara dengan penuh kasih sayang untuk mengelak sebarang pergaduhan.

Para suami yang suka bermain games online pastikan anda memberi perhatian sepenuhnya kepada keluarga. Jangan asyik bermain sehingga lupa melakukan ibadah, tidak makan bersama, tidak mandi dan kurang meluangkan masa untuk keluarga. Isteri sebagai teman hidup anda juga berhak untuk bercakap dengan cara yang baik dan betul. Pastikan si isteri memastikan suami anda mendapat layanan yang lebih baik dari permainan games online tersebut.


Kerajaan Oman Haramkan 4 Universiti di Malaysia Untuk Pelajar Mereka

Kerajaan Oman baru saja mengumumkan kerajaan mereka akan menyekat sebarang kemasukan pelajar mereka ke empat buah universiti di negara kita.

Menurut Pegawai mereka yang bertugas di Malaysia, Yahya bin Salam Al Mundhari ke empat-empat universiti itu kerap menyalah guna serta menidakkan hak pelajar dari Oman semasa belajar di Malaysia.

Antara perkara yang dilaporkan berlaku adalah universiti-universiti yang disenaraikan membenarkan pengambilan pelajar yang hanya mempunyai visa melawat, tidak mematuhi syarat biasiswa serta tidak bekerjasama dengan pihak kementerian mereka apabila diajukan aduan oleh pihak pelajar. Seramai 378 orang pelajar dari Oman kini masih lagi mendaftar sebagai pelajar di empat universiti tersebut.

Adakah tuduhan-tuduhan ini berasas dan apakah 4 universiti yang disebutkan itu? Kita tunggu dan lihat apa tindakan selanjutnya namun persoalannya- universiti manakah yang dimaksudkan itu?

Agak mengejutkan melihat USIM termasuk dalam senarai kerana USIM adalah antara universiti paling popular di kalangan pelajar Muslim di Malaysia untuk melanjutkan pelajaran. Pihak USIM menerusi Timbalan Canselor mereka, Prof. Datuk Dr. Zulkiple Abdul Ghani berkata tindakan lanjut akan diambil untuk mencari jalan penyelesaian kerana pada peringkat mereka, mereka tidak pernah diberitahu wujud sebarang masalah sebelum ini.

Salah sebuah Universiti swasta yang mempunyai jenama yang terkenal, SEGI yang mempunyai beberapa cawangan di Malaysia melalui jurucakap mereka memberitahu yang pihak SEGI akan mengambil berat tindakan sekatan yang dikenakan melalui penyiasatan mereka sendiri. Menurut mereka, masih banyak maklumat yang perlu diketahui sebelum sebarang tindakan dapat diambil.

Universiti ini yang terletak di Puchong setakat ini belum mengeluarkan sebarang kenyataan berkenaan isu sekatan oleh kerajaan Oman ini.

LUCT setakat ini menafikan wujudnya masalah-masalah yang dinyatakan. Jurucakap mereka, Prof Cedric D.Bell berkata pihak LUCT langsung tidak menerima sebarang aduan daripada pelajar-pelajar Oman yang berdaftar di sana jadi masalah ini muncul secara tiba-tiba dan menyelar tindakan kerajaan Oman yang dikatakan tergesa-gesa.


10 Penyakit Paling Pelik di Dunia

Penyakit-penyakit seperti lembu gila, SARS dan selsema babi merupakan antara penyakit membawa maut yang sudah diketahui ramai. Namun, terdapat ribuan manusia di seluruh dunia yang menderita penyakit yang sangat ganjil. Kebanyakan daripada penyakit tersebut anda mungkin tidak pernah dengar seumur hidup. Jom kita semak senarai 10 penyakit paling misteri di dunia.

Menurut Yayasan Penyelidikan Morgellons, antara ciri-ciri penyakit ini termasuk kesan gigitan dan sengatan, serta kemunculan fiber biru, hitam atau merah yang pelik pada kulit. Ia dihidapi seramai hampir 14,000 orang.

Dalam kebanyakan kes, simptom di atas disertai dengan rasa penat, hilang daya ingatan jangka pendek, sakit sendi dan penglihatan yang terjejas. Keadaan ini dinamakan sebagai "Morgellons" pada tahun 2002 oleh seorang ibu yang mempunyai seorang anak lelaki berumur 2 tahun yang dipercayai menghidap penyakit berkenaan. Nama itu datangnya dari sejenis penyakit kulit pada abad ke-17 yang ditemui di Perancis yang menyerang golongan kanak-kanak selepas munculnya apa yang disebut sebagai "rambut hitam".

Progeria merupakan penyakit sejak lahir yang bermaksud kecacatan atau kerosakan terhadap janin. Penghidap penyakit yang membawa maut ini mempunyai penampilan yang menonjol seakan-akan penuaan pra-matang, namun meninggal pada purata usia 13 tahun.

Pembesaran yang terbantut secara ketara bermula pada usia antara 9 dan 24 bulan, membawa kepada perkembangan wajah yang tidak normal seperti mempunyai wajah yang kecil dan tidak seimbang, bonjolan, mata yang menonjol serta rahang yang tidak membesar. Pada umur 2 tahun, rambut pada bahagian kulit kepala, kening dan bulu mata juga hilang.

Menurut National Organization of Rare Disorders, penghidap penyakit ini akhirnya bakal hilang lapisan lemak dibawah permukaan kulit. Lama-kelamaan, keanjalan dalam dinding arteri turut hilang yang membawa kepada kematian 90% pesakit melalui serangan jantung atau strok.

Penyakit alahan air atau "aquagenic urticaria" ini amat jarang berlaku dan hanya terjadi kepada seramai cuma 30 orang di dunia ini. Namun, kewujudannya telah disahkan oleh Lembaga Kajian Perubatan. Penghidapnya menjadi begitu alergik terhadap air dan biasanya terjadi pada usia yang lanjut. Kesan ketidakseimbangan hormon ini berpunca daripada proses kelahiran.

Sebuah kes muncul di United Kingdom pada April tahun ini, seorang ibu berusia 21 tahun tidak boleh minum air atau terkena air hujan kerana kulitnya mendapat ruam terbakar yang pedih. Dia hanya mandi untuk tempoh masa maksimum 10 saat setiap minggu dan cuma boleh minum Diet Coke. Ianya bukanlah suatu alergi, tetapi lebih tepat lagi merupakan sebuah hipersensitiviti kepada ion yang dijumpai dalam air bukan suling.

Penghidap sindrom bahasa asing bertutur dalam dialek yang tidak diketahui tanpa penjelasan yang munasabah. Hanya sejumlah 60 kes penyakit ini pernah direkodkan.

Para dokotr pada mulanya menganggapnya sebagai masalah psikiatri. Tetapi pada tahun 2002, para saintis di Universiti Oxford mendapati yang penghidap penyakit ini berkongsi ketidaknormalan otak yang sama, membawa kepada perubahan nada suara, pemanjangan bunyi vokal dan beberapa ketidakteraturan yang lain.

Menurut Journal of Neurolinguistics, penghidap tidak semestinya pernah didedahkan kepada bahasa baru yang mereka perolehi. Suara baru mereka bukanlah bahasa asing, tetapi perubahana dalam ucapan seringkali menyerupai dengan ketara dengan bahasa negara lain.

Kes pertama dikesan ialah seorang wanita Norwegian pada tahun 1941 yang membentuk bahasa Jerman yang pekat dan dihina dari masyarakatnya sendiri.

"Laughing Death" atau lebih dikenali sebagai "Kuru" dalam kalangan puak orang Fore di New Guinea. Pesakit memiliki ketawa luarbiasa secara tiba-tiba yang menjadi tajuk utama dada-dada akhbar pada tahun 1950-an dan mendapat perhatian para doktor dari seluruh dunia.

Ahli fisik dari Amerika Syarikat (AS) dan Australia mendapati mereka mempunyai anggota badan yang bergetar namun ia berkurangan jika pesakit mendapatkan rehat yang secukupnya. Tetapi antara tempoh sebulan ke tiga bulan selepas itu, penderita akan mula terhuyung-hayang, tersadung, tidak mampu berdiri, menjadi juling dan tidak mampu bercakap secara munasabah sebelum akhirnya mati.

Institut Kebangsaan Gangguan Neurologi dan Strok memberitahu yang laporan bedah siasat menunjukkan kematian mereka adalah disebabkan oleh lubang dalam otak dipanggil "swiss-cheesing".

Akhirnya, seorang doktor dari AS bernama Carleton Gajdusek mendapati yang jangkitan itu dibawa masuk melalui adat kampung untuk memakan ahli keluarga selepas berlakunya kematian. Sebaik kanibalisme dihapuskan, epidemik tersebut turut sekaligus berakhir. Pada tahun 1976, Gajdusek dianugerahi hadiah Nobel untuk hasil kerjanya itu.

Pada tahun 1938, seorang warga Amerika, Harry Eastlack yang berumur 5 tahun telah patah kaki serta kakinya tidak berada dalam kedudukan yang betul. Pinggang dan lututnya mengeras dan pembesaran tulang membentuk pada otot bahagian pehanya. Pada pertengahan umur 20-an, vertebra belakangnya telah mula bersatu. Pada tahun 1973, dia mati pada usia 39 tahun dimana dia cuma dapat menggerakkan bibirnya sahaja.

Eastlack disahkan menghidapi fibrodysplasia ossificans progressiva (FOP), suatu penyakit ganjil yang dihidapi 1 daripada 2 juta orang dimana tendon dan ligamen badan melalui metamorfosis aneh yang berubah menjadi tulang.

Keadaan ini berlaku sejak lahir dan mempunyai ciri kecacatan ibu jari kaki semasa kelahiran. Eastlack mendermakan tulangnya bagi tujuan kajian penyakit itu yang kini dipamerkan di Muzium Mutter di Philadelphia. Sehingga kini, Persatuan FOP Antarabangsa masih lagi mengkaji tentang penyakit yang amat jarang berlaku ini.

Menurut Buku Panduan Perubatan Klinikal Oxford, penghidap sindrom Alice in Wonderland merasakan objek menjadi jauh lebih kecil daripada saiz sebenar. Kondisi ini yang juga dikenali sebagai "micropsia" atau "Lillliput sight" turut boleh mempengaruhi deria pendengaran, sentuhan dan persepsi imej tubuh seseorang itu sendiri.

SIndrom ini dikaitkan dengan migrain atau pening kepala yang dinamakan bersempena novel "Alice's Adventures in Wonderland" tulisan Lewis Carroll dimana karakter utamanya, Alice melalui menempuhi banyak pengalaman pelik yang mungkin serupa dengan apa yang dilalui oleh penghidap "micropsia". Disebabkan Carroll juga penghidap migrain dengan gejala serupa, ada yang beranggapan perkara itu telah membantu filem itu dipersembahkan dengan cukup baik.

Penghidap penyakit Porphyria dikaitkan mempunyai air kencing dan tahi berwarna ungu. Raja George III Inggeris pada abad ke-18 juga dilaporkan murka kerana terkena penyakit ini. Porphyria mengakibatkan komplikasi dalam penghasilan 'heme', sejenis protein penting untuk sel darah merah. Ia juga mempengaruhi kulit dan sistem saraf. Serangannya menyebabkan kesakitan dan kekejangan perut, rasa mual, muntah-muntah serta sembelit.

NORD menyebut antara simptom lain Porphyria adalah termasuk sensitiviti terhadap matahari, gatal-gatal dan bengkak. Pertumbuhan rambut yang meningkat pada bahagian dahi juga boleh berlaku.

Toksin disebabkan penghasilan heme yang gagal juga boleh mempengaruhi pewarna pada bahagian lain pada tubuh terutamanya selepas terdedah kepada cahaya matahari. Kadangkala gigi dan kuku jari boleh menjadi kemerah-merahan. Toksin ini yang akan menjadikan air kencing dan najis bertukar menjadi warna gelap.

Ratu Mary dari Scotland, Vincent Van Gogh, and Raja Nebuchadnezzar dari Babylon juga dikatakan menghidapi penyakit ini.

Nama Latin bagi burung murai iaitu "pica" akan memakan apa sahaja, begitu juga dengan penghidap sindrom ini. Lazimnya, penyakit ini menjangkiti perempuan mengandung atau kanak-kanak yang akan mempunyai citarasa bahan-bahan tidak bernutrisi seperti cat, tanah liat, plaster, kotoran atau bahan-bahan makanan seperti beras mentah, tepung gandum atau garam.

Seseorang itu hanya disahkan mempunyai sindrom ini jika selera terhadap benda-benda pelik tersebut bertahan melebihi sebulan dan berlaku pada usia dimana perlakuan itu dianggap tidak masuk akal. Pengkaji perubatan secara tidak pasti telah mengaitkan sindrom pica dengan kekurangan mineral. Namun, menurut Persatuan Kebangsaan bagi Rare Disorders, pakar masih belum mengetahui punca sebenar dan penawar bagi gangguan pelik ini.

Sindrom Moebius adalah tersangat jarang berlaku. Ia merupakan suatu penyakit keturunan dan dikenalpasti oleh kecacatan wajah yang jelas ketara. Penghidap penyakit ini tidak boleh menutup mata mereka, lihat dari sebelah menyebelah atau membentuk ekspresi wajah. Ketidaknormalan anggota badan seperti "clubbed feet" dan jari yang hilang juga selalu berlaku.

Menurut Pertubuhan SIndrom Moebius, kebanyakan kes adalah terpencil dengan tiada sejarah keturunan. Penghidap biasanya memiliki umur yang panjang dan mampu meneruskan kehidupan yang penuh sihat.

Ahli keluarga pesakit seringkali belajar mengenali bahasa tubuh, postur dan tona suara sebagai alat komunikasi emosi. Malah, mereka kadangkala mendakwa terlupa yang penghidap sindrom ini mempunyai kecacatan wajah.


Siapa Kata Sambung STPM Hanya Untuk Pelajar Kurang Cemerlang SPM?

Rata-rata pelajar lepasan SPM menolak untuk menyambung pelajaran STPM kerana mereka menganggap kelayakan STPM berada di tahap yang rendah. Ini ialah salah faham yang biasa berlaku dalam kalangan pelajar sekolah menengah.

Ada juga yang menganggap laluan STPM adalah laluan pelajar "gagal". Ini sama sekali salah kerana banyak peluang untuk pelajar lepasan STPM.

iluminasi.com ingin berkongsi sebab mengapa anda patut mengambil kira STPM sebagai salah satu alternatif selepas menamatkan zaman SPM.

Salah satu daripadanya ialah lepasan pelajar STPM mempunyai kelayakan untuk melanjutkan pelajaran di universiti-universiti terkemuka di dunia seperti University of Cambridge, United Kingdom (UK).

Antara kelebihan mengambil STPM sebagai alternatif ialah ia mempunyai kelayakan yang tinggi. STPM sebenarnya berada di tahap yang sama seperti Cambridge A-Level. Untuk yang belum tahu, Cambridge A-Level merupakan kursus persediaan di UK sebelum melanjutkan pelajaran di universiti-universiti.

Oleh sebab STPM mempunyai tahap yang sama seperti dengan A-Level, pelajar boleh memohon kemasukkan ke universiti di UK mahupun universiti-universiti lain di seluruh dunia.

Ada juga yang mengatakan bahawa STPM sebenarnya lebih susah daripada A-Level sendiri kerana silibusnya yang lebih luas tetapi apa yang penting kedua-duanya berada di tahap yang tinggi sebagai persediaan ke universiti.

Di laman web University of Cambridge, boleh dilihat bagaimana permohonan boleh dibuat dan gred minimum yang perlu dicapai oleh pelajar STPM.

Selain itu, universiti awam di Malaysia sendiri mengiktiraf STPM sebagai satu platform yang baik dalam membuat persediaan sebelum ke universiti. Selain STPM, pelajar kursus matrikulasi juga boleh memohon untuk belajar di kebanyakkan universiti di seluruh dunia termasuk UK.

Ramai pelajar-pelajar bijak yang mahu belajar ke luar negara memilih STPM kerana mahu menjimat wang yang dikeluarkan untuk pelajaran. Setelah tamat STPM, ramai antara mereka memohon biasiswa ke luar negara dan peluang ini cerah untuk pelajar-pelajar STPM.

Biasiswa ini tidak tertakluk kepada luar negara sahaja tetapi banyak biasiswa ditawarkan kepada pelajar-pelajar dalam negara.

Antara badan atau organisasi yang menawarkan tajaan biasiswa kepada pelajar lepasan STPM ialah JPA, Yayasan Tenaga Nasional (YTN), Yayasan Telekom Malaysia (YTM), Yayasan Penaraju Tunas Potensi dan banyak lagi kalau hendak disenaraikan.

Ini contoh link yang memaparkan biasiswa untuk pelajar STPM. Kalau mahu mendapat maklumat terkini, boleh google "biasiswa STPM" kerana maklumat biasiswa akan dikemaskini dari semasa ke semasa oleh pihak tajaan.

Program Tingkatan 6 di SMK Hutan Kampung, Alor Setar Kedah

Terdapat banyak sekolah-sekolah di seluruh Malaysia yang menawarkan kursus STPM. Oleh sebab STPM ditawarkan di sekolah, segala kos pembelajaran sangat murah jika dibandingkan dengan kos pembelajaran untuk kursus lain.

Mereka yang mengambil STPM hanya perlu membayar yuran sekolah dan tidak perlu membayar kos asrama jika tidak menginap di asrama sekolah. Terdapat yuran lain yang perlu dibayar seperti MUET tetapi keseluruhan kos yang perlu dijelaskan adalah sangat murah. Pelajar-pelajar juga mendapat duit siswa sebanyak RM250 secara tahunan.

Selain itu, disebabkan ia ditawarkan di sekolah, kehidupan seharian menjadi lebih murah kerana mereka boleh tinggal di rumah yang berdekatan dengan sekolah untuk sesetengah pelajar.

Sewaktu perayaan dan cuti, ramai pelajar universiti terpaksa menghabiskan duit untuk membeli tiket bas kerana tempat belajar berada jauh dari kampung halaman. Contohnya mereka yang tinggal di Kedah terpaksa menghabiskan sehingga RM50 untuk tiket bas kerana tinggal jauh di Selangor tetapi bagi pelajar tingkatan 6, mereka dapat jimat wang sedikit sebanyak.

STPM ditawarkan di setiap negeri di seluruh Malaysia, jadi ramai yang boleh pilih untuk belajar di tempat yang berdekatan dengan kampung halaman. Dari segi makanan pula, mereka boleh membeli makanan di kantin sekolah yang mana harga makanannya rata-rata sangat murah kerana statusnya sebagai sekolah.

Banyak sekolah-sekolah di Malaysia telah diasingkan daripada sekolah yang menawarkan program tingkatan 6 bagi menyelaraskan program STPM ini. Antaranya SMK Hutan Kampung dan sekolah-sekolah yang dalam proses sedang menghentikan pelajar-pelajar sekolah daripada tingkatan 1-5.

Ada yang tidak mahu menyambung STPM hanya kerana mereka terpaksa bargaul dan memakai baju sekolah seperti budak sekolah biasa. Untuk pengetahuan umum, pelajar STPM tidak perlu lagi memakai uniform sekolah untuk mengambil STPM.

Sekarang, mereka dibenarkan memakai pakaian formal seperti pelajar-pelajar universiti awam di Malaysia.. Oleh sebab pelajar tingkatan 6 diasingkan daripada pelajar-pelajar sekolah biasa, mereka tidak lagi dilayan seperti budak sekolah menengah. Institusi-institusi yang menawarkan program STPM mempunyai pengiktirafan yang tinggi.

Secara konklusi, banyak kelebihan dan peluang yang ditawarkan oleh program STPM. Buatlah pilihan yang bijak bagi mereka yang mahu melanjutkan pelajaran selepas SPM.


5 Negara Yang Paling Rajin Membaca

Membaca jambatan ilmu. Kita sering mendengar pepatah itu ketika berada di sekolah. Sememangnya tak dapat dinafikan adalah cara terbaik menambah ilmu dan mengembangkan minda. Orang yang kerap membaca biasanya mempunyai

Antara individu terkenal dan berjaya yang menjadikan membaca sebagai tabiat adalah manusia terkaya di dunia, Bill Gates. Beliau akan membaca sekurang-kurangnya 50 buah buku setahun. Mark Zuckerberg pula akan memaksa diri membaca 1 buku dalam 2 minggu.

iluminasi.com ingin berkongsi 5 negara dengan rakyat yang paling rajin membaca yang dikeluarkan oleh laporan Indeks Skor Kebudayaan Dunia.

Negara timur tengah ini berada di tangga ke-5 negara paling rajin membaca, dengan purata 7 jam 30 minit seminggu bagi setiap seorang. Antara perkara yang menggalakkan budaya membaca di Egypt adalah penganjuran pesta buku yang dianjurkan setiap tahun.

Buku-buku yang paling laris di Mesir adalah ‘The Forty Rules Of Love’ oleh Elif Shafik, The Alchemist’ oleh Paulo Coelho dan The Fault In Our Stars’ oleh John Green.

Filipina berada di tangga ke-4 dengan purata jam membaca sebanyak 7 jam 36 minit seminggu. Banci di Filipina menunjukkan daripada 71.5 juta rakyatnya yang berusia 10 tahun dan ke atas, 69.8 juta atau 97.5% boleh membaca dan menulis. Peratusan ini adalah sangat tinggi, seterusnya menyumbang kepada pembacaan yang meningkat di kalangan rakyat Filipina.

Dengan populasi tertinggi di dunia mencecah 1.4 billion orang, China berada di tangga ke-3 dengan purata 8 jam seminggu. Jika dihitung, sebanyak 11.2 billion jam dihabiskan oleh rakyat China dalam seminggu untuk membaca.

Penjual buku atas talian terbesar di China iaitu Amazon China telah mengeluarkan Laporan Bacaan 2017 menunjukkan rakyat China minat yang berterusan dalam membaca dan terdapat trend baru dalam kalangan pembaca. Daripada 14,000 survey yang dijalankan, 56% daripadanya membaca lebih daripada 10 buah buku dalam setahun.

Ahli falsafah yang paling terkenal di China tidak lain tidak bukan adalah Confucius.

Berada di tangga ke-2 negara paling banyak membaca dengan purata jam bacaan dalam seminggu sebanyak 9 jam 24 minit adalah jiran negara kita iaitu Thailand. Rakyat Thailand sememangnya rajin membaca, membuatkan ramai yang berpusu-pusu mencari buku baru dan membeli terus daripada penerbit. Mereka juga sentiasa bertemu dengan penulis dan mendapatkan tandatangan ketika berlangsungnya pesta buku Bangkok International Book Fair.

Industri ini semakin berkembang dan daripada 65 juta populasi Thailand, seramai 2.6 juta daripadanya hadir pada tahun 2013 dan 2.8 juta hadir pada tahun 2014. Trend ini semakin meningkat saban tahun membuktikan budaya membaca Thailand semakin meningkat.

Juara dunia dalam bidang membaca jatuh kepada negara dengan populasi kedua tertinggi di dunia, iaitu India. Rakyat India secara purata menghabiskan masa 10 jam 42 minit seminggu untuk membaca. Ia bersamaan 1 jam 31 minit sehari bagi setiap individu.

Menurut Menteri Pertahanan India, Manohar Parrikar, budaya membaca di kalangan rakyat India telah meningkat dalam tempoh 5 hingga 10 tahun yang lalu. Walaupun kewujudan aplikasi seperti Kindle, Whatsapp dan televisyen, namun budaya membaca masih menjadi pilihan.


6 kesilapan Florentino Perez Sebagai Presiden Real Madrid

Florentino Perez adalah diantara presiden kelab bola sepak yang terkenal di dunia. Walaubagaimanapun, ada juga yang mengatakan kemasyhuran Perez adalah disebabkan kesilapan-kesilapan yang dilakukan sepanjang kariernya itu.

Bekas arkitek yang memegang dasar 'Galactico' ini telah mempelajari banyak perkara dengan cara yang sukar. Berikut adalah enam kesilapan terbesar yang telah dibuatnya semasa menjadi presiden di Real Madrid.

Wesley Sneijder dan Arjen Robben adalah dua pemain yang paling cemerlang dalam pasukan Real Madrid. Mereka pernah memenangi liga bolasepak sebanyak dua kali selepas perletakan jawatan Perez pada tahun 2006. Sneijder dan Robben sudah bertekad untuk meneruskan karier di Madrid namun, mereka tidak memenuhi status 'Galactico' yang diinginkan oleh Perez.

Mereka masing-masing ke Inter Milan dan Bayern Munich, Perez merasakan bahawa dia telah melakukan perkara yang betul. Bagaimanapun, ia terbukti adalah satu kesilapan. Perkara itu dibuktikan dengan jelas apabila kempen Liga Juara-Juara Madrid terhenti dalam pusingan 16 terbaik, sementara Bayern Munich dan Inter Milan berjaya ke perlawanan akhir.

Perez sangat gemar untuk campur tangan dalam hal-hal yang sepatutnya terhad kepada kakitangan dan pelatih sahaja. Ada jurulatih yang menceritakan bahawa mereka terpaksa beli pemain yang mereka tidak mahu, dan jual pemain yang mereka sayang atas kehendak Perez. Perez mempunyai idea sendiri mengenai pemilihan pemain dalam pasukan (kononnya).

Jika Perez merasakan bahawa pemain tertentu menentang rancangannya, pemain-pemain itu akan terpaksa berpindah. Legenda dan kapten kelab Fernando Hierro adalah salah satu pemain yang meninggalkan pasukan pada 2003. Walaupun Fernando kembali ke Real Madrid sebagai kapasiti kejurulatihan, ia merupakan keputusan yang amat mengejutkan.

Claude Makelele adalah pemain penting dalam barisan Los Blancos. Sejak berpindah dari Celta Vigo, dia telah menjadi salah seorang pemain tengah terbaik di dunia. Makelele pernah mendekati Perez untuk kenaikan gaji. Perez enggan meluluskannya dan Makelele mengambil keputusan untuk berpindah.

Sejarah menyaksikan hakikat bahawa untuk 4 tahun selepas itu, Los Galacticos gagal memenangi piala. manakala Makelele pula menjadi pemimpin Chelsea yang mula mengisi kabinet trofi mereka. Pemain muda yang Perez ramalkan akan menggantikan Makalele tidak pernah muncul sehingga sekarang.

Pemecatan jurulatih Vicente Del Bosque pada musim panas tahun 2003 sangat menghampakan pemain, peminat dan penganjur. Pasukan Del Bosque pada masa itu adalah antara pasukan terbaik di dunia dengan kualiti hebat di semua bahagian.

Kemungkinan yang paling hampir, adalah Perez melihat Del Bosque sebagai penghalang kepada rancangan masa depannya. Keseimbangan yang dibina dalam skuad telah dimusnahkan oleh kehadiran beberapa Galacticos dalam posisi yang sama. Ia mengambil masa empat tahun sebelum mereka memenangi liga sekali lagi dan mengambil tempoh satu dekad untuk Real Madrid kembali ke puncak bola sepak Eropah.

Sebelum ia disebut sebagai dasar 'Galactico', ianya dikenali sebagai dasar 'Zidanes y Pavones'. Ini adalah selepas Perez berjanji untuk mengisi pasukannya dengan bakat penyerang terbaik yang ditawarkan oleh dunia. Namun stategi ini tidak berjaya. Berlaku ketidakseimbangan besar dalam pasukan kerana terlalu banyak pemain penyerang. Pengukuhan di bahagian pertahanan dilupakan dan diabaikan. Perez pernah ditanya oleh seorang wartawan bagaimana dia akan membentuk barisan idealnya, dan dia menamakan satu pasukan yang mempunyai Zidane di tengah-tengah dan David Beckham di pertahanan kanan.

Di sebalik semua ini, beberapa bintang yang berpotensi melalui akademi kelab, tergelincir di bawah radar kerana mereka tidak dapat menyesuaikan diri di kalangan Galacticos. Perez dan Real Madrid terlepas pandang pemain lain seperti Samuel Eto'o, Juan Mata, Filipe Luis dan Juanfran.

Ada juga tuduhan bahawa Perez membuat beberapa keputusan pemindahan pemain atas alasan 'marketing' dan bukannya kerana mahu majukan bola sepak. Claude Makelele mendakwa bahawa perpindahannya disebabkan Perez percaya bahawa dia tidak akan menguntungkan penjualan jersi.

Selepas semua yang berlaku semasa pemerintahan Perez, ramai orang dalam dunia bola sepak yang berfikir bahawa ini adalah permulaan era baru yang hebat dalam sejarah Real Madrid. Ramai menyangka Perez sudah belajar dari kesilapan. Namun harapan peminat masih hancur sehingga kini.

Selepas berjaya merombak pasukan yang memenangi Liga Juara-Juara dan La Liga bersama Vicente Del Bosque sedekad yang lalu, Perez kini bersedia melakukan perkara yang sama kepada pasukan yang memenangi La Decima (sepuluh kali kejuaraan). Beberapa bulan selepas perlawanan akhir, Perez telah menjual dua penyumbang utama pasukan itu - Angel di Maria dan Xabi Alonso. Sama seperti Makelele sebelumnya. Banyak lagi perkara teruk yang dilakukan oleh Perez.

Antara kesilapan paling teruk dilakukan seseorang ialah mengulangi kesilapan sendiri. Jika Perez tidak belajar dari kesilapan dari kejuaraan Eropah kesembilan, maka peminat Madrid hanya boleh 'enjoy' kebimbangan apa yang akan berlaku selepas kejuaraan kesepuluh.


Abraj Kudai : Hotel Mekah Yang Bakal Bergelar Hotel Terbesar Dunia

Ketika artikel ini ditulis, First World Hotel yang terletak di Malaysia masih memegang rekod sebagai hotel terbesar di dunia berdasarkan jumlah bilik. Dengan kapasiti 7351 buah bilik dan bangunan bercorak warna-warni, ia sememangnya menjadi ikon bagi pusat peranginan Genting Highlands.

Walau bagaimanapun, status First World Hotel sebagai hotel terbesar di dunia bakal diambil oleh Abraj Kudai, sebuah hotel yang masih dalam pembinaan yang terletak di Mekah. Apabila siap, hotel ini akan mempunyai 10000 buah bilik dan pelbagai kemudahan lain.

Hotel ini dibina dengan rekabentuk 12 menara yang membentuk bulatan dimana setiap satunya mempunyai 45 tingkat. Ketika artikel ini ditulis, hotel ini masih dalam pembinaan. Apabila ianya siap kelak, Abraj Kudai akan menjadi hotel terbesar dunia dengan kapasiti sebanyak 10 000 buah bilik untuk tetamu, 70 buah restoran dan 5 buah helipads.

Selain itu, 5 tingkat daripada hotel ini kelak bakal dikhaskan untuk kegunaan kaum kerabat pemerintah Arab Saudi sahaja. Mengikut perancangan juga, apabila siap kelak 10 daripada 12 bangunan ini akan menyediakan kemudahan dan penginapan bertaraf 4 bintang sementara baki 2 lagi bangunan akan dibina penginapan bertaraf 5 bintang yang dikhaskan untuk tetamu istimewa sahaja.

Kos pembinaan hotel ini dianggarkan kira-kira RM14 bilion yang melibatkan kawasan seluasa 1.4 juta persegi. Tugasan merekabentuk bangunan dan hiasan dalaman hotel ini telah diberikan kepada syarikat Areen Hospitality yang berpangkalan di London.

Walaupun pembinaan hotel ini adalah bagi menampung pertambahan jemaah yang datang ke Mekah bagi menunaikan umrah dan haji, pembinaan hotel ini juga telah mencetuskan beberapa kontroversi dan bantahan daripada orang ramai.

1. Tenggelamnya pemandangan Kaabah - Sebelum pembinaan Abraj Kudai, pihak kerajaan Mekah terlebih dulu telah membina bangunan menara jam yang dikenali sebagai Menara Abraj Al Bait. Ianya telah mendapat tentangan ramai golongan agamawan kerana berpendapat ianya akan menenggelamkan pemandangan Kaabah. Sama juga dengan pembinaan hotel ini yang akan terus menenggelamkan pemandangan Masjidil Haram.

2. Keraguan mengenai kemampuan syarikat Bil Laden Group - Beberapa tahun lepas, telah terjadi satu kemalangan buruk di Masjidil Haram di mana sebuah kren telah terjatuh dan menghempap jemaah yang sedang beribadat di Masjidil Haram. Kira-kira 107 orang terbunuh dan beratus lagi cedera. Peristiwa ini menimbulkan keraguan mengenai kemampuan syarikat Bil Laden untuk memastikan keselamatan setiap pekerjanya. Tindakah kerajaan Saudi yang memberikan kontrak kepada syarikat ini untuk membina hotel Abraj Kudai semestinya menimbulkan pertanyaan.

3. Krisis ekonomi dunia - Seluruh dunia tahu bahawa Arab Saudi adalah sebuah negara yang sangat kaya dengan hasil pendapatan utamanya adalah minyak. Dalam krisis harga minyak mentah yang semakin meruncing, sesetengah pihak berpendapat bahawa projek ini berisiko untuk tergendala atau mengambil masa yang agak lama disebabkan masalah kewangan.


Isaac Voo - Anak Muda Malaysia Pertama Menjadi Artis Professional KPOP Korea Selatan

Pertama sekali, admin ingin meminta maaf kerana menulis artikel ini tempohari. Ada masanya, kita perlu berani menghadapi ranjau berduri sebelum dapat merasa tuaian hasil yang memuaskan hati kita, jadi anggaplah artikel ini sebagai pengubat kepada artikel tersebut.

Jika dalam artikel kami, ramai yang diperkenalkan kepada pemuda dan pemudi berbakat seperti kumpulan Megaboys, MAX247 dan Gula-Gula, kali ini mari kita berkenalan dengan Isaac Voo.

Isaac Voo adalah seorang pemuda kelahiran Sabah yang memberanikan diri mencuba bakat dalam sebuah siri rancangan bertajuk BOYS24 di Korea Selatan, bukan Korea Utara. Program yang bermula pada tahun 2016 dengan 27 peserta itu memerlukan kesemua peserta lelaki menampilkan bakat mereka melalui siri jelajah konsert.

Isaac berjaya menjadi antara peserta teratas dalam siri program tersebut dan dia menduduki tangga keenam daripada 27 peserta, yang melayakkan dia terpilih memasuki siri-siri latihan untuk diserap menjadi artis KPOP professional di Korea Selatan.

Isaac Voo atau nama penuhnya Isaac Voo Kai Meng lahir pada 12 Disember 1994 di Kota Kinabalu, Sabah. Anak bongsu dalam adik beradiknya, dia bersekolah di SJK Chung Hwa di daerah Likas dan SM Lok Yuk. Meminati sukan bola tampar, Isaac juga adalah peminat setia rancangan terkenal Korea Selatan "Running Man."

Mula meminati bidang hiburan sejak berumur 17 tahun ketika menyertai persembahan untuk Hari Guru sekolah, Isaac tidak menoleh ke belakang lagi dengan mula menyertai pertandingan pencarian bakat yang akhirnya membawa dia kepada siri BOYS24.

Selepas berjaya terpilih sebagai salah seorang pemenang BOYS24, pada Ogos 2017, Isaac Voo mengesahkan yang dia telah pun berjaya mendapat tempat sebagai salah seorang peserta kumpulan Re-Born yang akan melakukan penampilan sulungnya tidak lama lagi.

Jika berjaya, Isaac akan menjadi rakyat Malaysia pertama berjaya memecah masuk ke dalam industri hiburan KPOP sebagai anggota tetap dan pada kami yang mempunyai pengalaman buruk tentang cubaan anak Malaysia dalam menghasilkan muzik KPOP, pencapaian Isaac Voo adalah sesuatu yang kita semua patut banggakan.

Kami dari team Iluminasi mengucapkan selamat maju jaya kepada Isaac dan moga kejayaan ini bakal memberikan inspirasi kepada anak muda lain untuk lebih serius mengejar impian mereka.


3 Sebab Kenapa Golongan Wanita Tergila-gilakan Barangan Tupperware

Sesetengah wanita dan barangan jenama Tupperware memang tidak dapat dipisahkan. Sekiranya isteri atau emak anda pemilik bekas jenama Tupperware, anda mesti akan maklum bagaimana obsesnya mereka dengan barangan jenama ini.

Sekiranya makanan anda atau anak-anak dibekalkan dalam bekas Tupperware, maka bersiap-sedialah untuk dimarahi sekiranya bekas tersebut hilang atau penutupnya hilang. Barang lain hilang tidak mengapa, jangan bekas Tupperware mereka. Jangan.

Selain bekas makanan, antara produk lain jenama Tupperware ini adalah botol air, pinggan dan cawan. Agak-agaknya kenapa sesetengah wanita seakan-akan obses sangat dengan Tupperware?

Sekiranya anda hanya mencari bekas yang diperbuat daripada plastik untuk menyimpan makanan, sebenarnya terdapat banyak lagi pilihan yang anda boleh beli di pasar raya seperti Giant, Tesco dan Aeon. Walau bagaimanpun, bagi suri rumah yang tahu akan kualiti barangan jenama Tupperware, mereka pasti akan memilih Tupperware berbanding jenama lain.

Tidak dinafikan bekas jenama Tupperware ini lebih mahal berbanding jenama lain tapi bagi wanita, ianya berbaloi dengan kualitinya sendiri. Jangan terkejut sekiranya staf pekerja wanita di tempat kerja anda ada membuat "geng duit kutu" semata-mata hendak membeli barangan jenama Tupperware ya?

Jangan terkejut sekiranya Tupperware juga ada mengeluarkan bekas untuk menyimpan beras. Harganya? Lebih kurang RM268. Bagi mereka yang bukan peminat Tupperware, pasti merasakan ianya sesuatu yang sangat mahal dan tidak masuk akal.

Selain kualiti, Tupperware juga diminati oleh golongan wanita kerana ianya mempunyai nilai dan keunikan yang sendiri. Kadang-kadang Tupperware yang dibeli tidak digunakan malah tersimpan rapi dalam almari.

Tupperware juga kerap mengeluarkan produk dengan design baru yang sangat menarik. Sebagai contoh, anda boleh melakukan carian di internet mengenai katalog Tupperware dan anda akan jumpa katalog produk baru Tupperware berdasarkan tahun (tahun 2016, 2017 dll), tema (warna biru, corak bunga dll) ataupun musim (musim panas, sejuk dll).

Ada yang hanya membeli kerana design yang dikeluarkan dijual dalam kuantiti yang sangat terhad dan sukar diperolehi. Walau bagaimanapun bagi golongan wanita, dinasihatkan agar tidak terlalu banyak membeli barangan Tupperware sekiranya tidak digunakan kerana dikhuatiri dianggap membazir.

Jangan ingat aktiviti seperti merokok dan ponteng sekolah sahaja disebabkan pengaruh rakan sebaya ya? Aktiviti mengumpul barangan Tupperware ini juga boleh bermula daripada rakan-rakan di pejabat terutamanya yang menjadi agen barangan Tupperware.

Daripada yang langsung tidak mempunyai barangan Tupperware pun boleh terjebak! Ada yang sanggup berlapar perut semata-mata ingin mengumpul wang bagi membeli barangan Tupperware yang diidam-idamkan. Malah, ada juga berpakat membuat geng duit kutu bagi memudahkan mereka mengumpul duit.


Doktor Ini "Sound" Penjual Produk Jamu Wanita Yang Semakin Menjadi-Jadi

Penulisan ini ditulis Dr. Rusyainie Ramli, seorang doktor perubatan di laman Facebook nya dan pihak iluminasi telah mendapat izin untuk mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Saya sudah lama perhatikan bani klimaks, suku sakat dan kaum kerabat mereka ini berkeliaran macam zombies dalam siri The Walking Dead dalam Facebook. Dengan tiada langsung rasa malu dan aib bila bercerita tentang hubungan kelamin suami isteri. Cara mereka mempromosikan produk mereka sungguh meloyakan.

Wanita melayu terutamanya dimomokkan dengan ayat-ayat mengancam. Ala-ala faraj tu nak pakai lama. Mesti kena ketat. Kalau tak jaga faraj tu nanti suami tinggal.

Dah gerun dan takut, pengguna pun berebut-rebut beli jamu pengetat tu. Duit berkepuk-kepuk dan berdenting-denting dalam poket bani klimaks. Bani klimaks ni siap tunjuk ajar macam mana nak meruang dan masukkan jamu yang diproses belakang rumah, dalam vagina. Belakang rumah adik, kakak dan makcik oi!

Macamlah bersih berkilat dan ikut piawaian antarabangsa belakang rumah dia. 'Herba-herba' bani klimaks guna tu gerenti ke bebas dari kulat, bakteria bagai? Eloklah sangat kan, tumbuk-tumbuk dan kisar-kisar kemudian kita yang naif ni beli, makan dan sumbat dalam faraj. Meremang bulu roma saya bila saya fikir bab ni dan tulis status begini.

Bani klimaks ni merosakkan dan mencemarkan kesucian sebuah perkahwinan. Bagi mereka, perkahwinan yang sempurna itu hanyalah berdasarkan persembahan di ranjang. Itukah yang diajar di dalam Islam? Inikah yang diwarisi budaya Melayu?

Akibat pengaruh filem lucah, media dan pandangan orang, kita dihadapkan dengan persepsi yang saiz organ luaran seksual termasuk berapa longgar atau ketatnya faraj itu berkait rapat dengan tahap kepuasan nafsu fitrah manusia.

Kalau itu ukuran kita, kita tidak ada bezanya dengan binatang. Binatang, Tuhan jadikan kena berdansa la, berbunyi la, berwarna-warni la untuk menarik perhatian jantina yang lagi satu. Apakah kalau wanita itu dadanya leper, atau sudah beranak 7 8 orang, dia akan ditinggalkan kerana lelaki seperti binatang mencari pasangan lain?

Atau kalau lelaki itu saiz zakarnya kecil, dia tidak layak mempunyai pasangan?

Betapa ceteknya dan dangkalnya kita sebagai manusia kalau begitu. Semacam tidak bertamadun.

Dalam masyarakat yang begitu liberal di barat sekali pun, hubungan kelamin suami isteri itu adalah satu perkara yang sungguh suci dan sekiranya pasangan itu curang, ia tidak boleh diterima langsung oleh mereka.

Hubungan kelamin yang benar sebenarnya lahir dari cinta dan kasih sayang antara suami dan isterinya. Hadir dari rasa hormat menghormati dan toleransi yang dibina dalam perkahwinan itu.

Saya ada pesakit yang pernah memberitahu yang hubungan kelamin antara dirinya dan isterinya seperti dia melanggan pelacur kerana rumahtangga mereka sudah lama retak menanti belah. Hanya untuk puaskan nafus serakah saja.

Wanita yang beria-ia dan bersungguh-sungguh makan segala mak bapak jamu ni, sudah-sudahlah. Itu belum masuk topik jahanam segala organ badan macam buah pinggang dan hati akibat melantak jamu. TIDAK PERLU JAMU PUN. Yang penting, kena pastikan :

Semua tu gunanya nak bantu wanita seperti ini mempunyai kesihatan fizikal, mental dan sosial yang baik untuk menguruskan rumahtangga dan seterusnya menjadi pasangan yang mampu menjalankan tanggungjawab kepada suami.

Badan dah lunyai. Tidur tak cukup. Makan ala kadar. Emosi dah tak keruan. Jangan mimpi nak ada hubungan kelamin yang baik dan sihat. Ada pesakit saya kata, hubungan kelamin dia macam touch 'n' go. Silap hari bulan macam smart tag.

Tidak ada pil magik untuk semua itu. Kalau ada masalah berkaitan dengan hubungan kelamin, DAPATKAN NASIHAT DOKTOR. Bukan dalam talian, saya pun tak buat konsultasi kat Facebook.

Pergi jumpa doktor tu. Tanya segala yang musykil. Bincang sampai puas hati. Rawat apa yang patut. Bukan tanya pada bani klimaks yang buta pekak dalam bidang perubatan tapi perasan gah dan hebat. Bukan apa, nak duit kan. Malu campak tepi jalan. Aib letak dalam longkang.

Bila jadi komplikasi, apa susah, doktor dan hospital kan ada. Biar kami lah yang membersihkan sisa kejahatan dan hasil ketamakan bani klimaks.


10 penyerang terburuk yang pernah bermain di Liga Perdana Inggeris

Liga Perdana telah terbukti sebagai liga yang dibanjiri dengan bakat bertaraf dunia. Sepanjang dua dekad yang lalu, banyak kelab Liga Perdana telah membelanjakan berjuta-juta wang dalam usaha untuk membawa bakat terbaik ke bumi Inggeris dan sementara pemain seperti Thierry Henry, Luis Suarez dan Cristiano Ronaldo telah menjadi fenomena di kalangan sebilangan pemain lain, terdapat ramai individu yang gagal memenuhi nilai mereka.

Dalam segmen ini, kita akan melihat 10 penyerang terburuk yang telah bermain di era Liga Perdana.

Sebelum berpindah ke Sheffield Wednesday, yang pernah menjadi sebahagian daripada Liga Perdana Inggeris, Kovacevic telah menunjukkan prestasi yang luar biasa untuk pasukan-pasukan seperti Progres Zrenjanin dan Red Star Belgrade. Penyerang itu telah mencatatkan rekod luar biasa dengan 74 gol dalam 98 penampilan untuk kelab-kelab yang dinyatakan apabila Sheffield mendapatkannya dengan bayaran yang dipercayai sekitar £2 juta.

Walaupun aksinya di England bermula dengan baik, penyerang yang mewakili pasukan Yugoslavia dan seterusnya skuad Serbia dan Montenegro di peringkat antarabangsa gagal memenuhi harapan. Kovacevic hanya membuat 16 penampilan untuk pasukan yang digelar Burung Hantu itu dan berjaya menjaringkan hanya 4 gol dan dibeli oleh Real Sociedad selepas menghabiskan masa hanya setengah musim di Stadium Hillsborough.

Walau bagaimanapun, sebagai kredit, penyerang besar itu tidak membiarkan aksi yang buruk menjejaskan kerjayanya kerana dia kembali menjumpai sasaran untuk kelab-kelab berikutnya termasuk Real Sociedad (92 gol dalam 278 penampilan), Juventus (21 gol dalam 47 penampilan) dan Olympiacos (31 gol dalam 60 penampilan) sebelum dia menggantung but.

Walaupun banyak peminat Newcastle menyatakankan bahawa sebab Newcastle United menandatangani Guivarc'h pada musim panas tahun 1998 adalah kerana pemain itu merupakan sebahagian daripada Pasukan Kebangsaan Perancis yang berjaya, itu bukanlah isunya. Pemain Perancis itu menandatangani kontrak untuk Newcastle United kendalian Kenny Dalglish berdasarkan musim 1996-97 yang mengagumkan serta musim 1997-98 untuk Rennes dan Auxerre di mana dia memenangi kasut emas di Perancis pada kedua-dua musim.

Bagaimanapun, seperti beberapa pemain lain yang gagal menyesuaikan diri dengan Liga Perdana Inggeris, Guivarc'h juga tidak dapat mencipta impak dalam Liga. Walaupun dia memulakan tugasnya dengan baik di Newcastle, menjaringkan gol ke atas pasukan kesayangan Kenny iaitu Liverpool, dia hanya bermain sebanyak 3 kali untuk Magpies selepas itu sebelum disifatkan sebagai lebihan terhadap kehendak Ruud Guilt pada November.

Penyerang itu dijual kepada Rangers hanya beberapa bulan selepas berpindah ke England dan walaupun dia mungkin telah memenangi tigakejuaraan di musim pertama dan satu-satunya musim di Scotland, persembahannya yang tidak bersemangat, serta penurunan prestasi yang ketara, menjadikannya salah satu pembelian terburuk dalam sejarah Liga Perdana Inggeris.

Kedatangan Sheikh Mansour sebagai pemilik baru Manchester City telah mengubah nasib kelab itu dalam masa yang singkat. Kelab ini telah berubah dari status biasa kepada pasukan yang mencabar kejuaraan. Walau bagaimanapun, Manchester City juga melakukan beberapa kesilapan dalam tempoh permulaan Sheikh Mansour dan salah satu kesalahan terbesar kelab itu telah menandatangani penyerang Brazil Jo untuk £ 19 juta pada tahun 2008 dari CSKA Moscow.

Pemain berusia 21 tahun itu telah menjaringkan gol pada tahap yang baik di Brazil dan juga Rusia dan menjadikan pengurusan di Manchester City ketika itu percaya bahawa dia adalah pemain yang akan membawa perubahan pada masa depan kelab . Walau bagaimanapun, ia tidak seperti yang diharapkan kerana Jo gagal membuktikan tanggapan terhadapnya dan berubah daripada budak poster di kelab itu kepada orang buangan dalam masa yang singkat.

Selepas menghabiskan musim 2008-09 di City, musim di mana dia menjaringkan 3 gol dalam 15 penampilan, Jo dipinjamkan kepada Everton untuk 2 musim berikutnya dengan harapan bahawa perpindahan ini akan membantu dia mencari sentuhan golnya tetapi ia tidak menjadi sepanjang tempoh pinjaman selama 2 tahun di Goodison Park.

Selepas beberapa musim yang gagal, Manchester City akhirnya memutuskan untuk mengurangkan kerugian mereka pada penghujung musim 2010-11 dimana dia dijual ke pasukan dari Brazil, Internacional.

Helder Postiga, yang merupakan wajah tetap dalam pasukan kebangsaan Portugal untuk tempoh yang panjang di antara 2003 dan 2014, muncul melalui persembahan di Porto dan dipercayai sebagai seorang penyerang yang terbukti berbakat sebelum dia menandatangani kontrak untuk Tottenham Hotspur pada tahun 2003.

Penyerang ini telah menjaringkan 31 gol dalam 87 penampilan untuk kelab Portugal itu sejak memecah masuk ke pasukan pertama pada awal musim 2001-02, yang merupakan kadar gol yang baik untuk pemain di peringkat awal kariernya. Tottenham percaya mereka telah membawa salah satu bakat menyerang yang paling menarik di bumi Inggeris tetapi ia terbukti sebagai pembelian yang gagal memberikan suntikan kepada kedudukan kelab dalam liga.

Bekas pemain antarabangsa Portugal itu hanya muncul 24 kali untuk Spurs dan gagal membantu mereka memperbaiki kedudukan berbanding musim sebelumnnya kerana Lilywhites berakhir di kedudukan ke-14.

Postiga berlepas dari bumi Inggeris pada permulaan musim 2004, berkhidmat semula dengan bekas kelabnya Porto tetapi tidak pernah berjaya mencapai puncak yang dipercayai ramai bahawa dia mampu melakukannya.

Untuk bersikap adil kepada pemain Brazil itu, dia telah mencipta pencapaian gol yang luar biasa sejak memecah masuk ke dalam kesebelasan uatama Malmo pada 2004. Alves telah menjaringkan 80 gol dalam 115 perlawanan dalam semua pertandingan untuk Malmo dan kemudian Heerenveen sebelum Middlesbrough memancingnya pada jendela perpindahan musim 2007-08.

Selepas berjaya berada pada kedudukan ke-7 pada musim 2004-05, Boro telah mengalami penurunan ketara setelah berkahir di kedudukan ke-14 dan ke-12 pada musim 2005-06 dan 2006-07 dan sangat terdesak untuk membawa penyerang berkualiti tinggi. Apabila kelab menandatangani Alves untuk yuran rekod kelab ketika itu sebanyak £ 12.5 juta pada bulan Januari, ia dipercayai bahawa dia adalah orang yang tepat untuk mengubah pasukan menjadi satu unit yang digeruni.

Walaubagaimanapun, tanggapan itu terbukti salah dalam jangka masa yang singkat kerana bukan sahaja Alves gagal menarik perhatian, dia sebenarnya sangat teruk hampir setiap kali dia diturunkan. Walaupun dia menjaringkan hatrik pada hari terakhir musim pertamanya di England, ketika menentang pasukan Manchester City yang tiada harapan (mereka belum menjadi kuasa bola sepak seperti sekarang).

Sebarang harapan untuk dia menjadi legenda kelab telah terkubur pada musim berikutnya di mana dia gagal mencipta sebarang impak sebenar dimana dia menjaringkan hanya 7 gol dalam 34 penampilan dan kemudiannya dijual kepada kelab Qatar, Al-Sadd.

Jika anda fikir Afonso Alves penyerang Brazil terburuk pernah bermain bola sepak di England, anda tersilap kerana terdapat seorang pemain fenomena yang dikenali sebagai Mario Jardel.

Jardel telah menjadikan dirinya sebagai legenda di Brazil, Turki serta Portugal dengan keupayaannya di depan gol untuk pasukan seperti Vasco Da Gama, Gremio, Porto, Galatasaray, dan Sporting, dengan menjaringkan 269 gol dalam 275 penampilan. Penyerang itu telah memenangi kasut emas Eropah pada 1998-99 dan 2001-02 masing-masing dengan Porto dan Sporting dan ketika Bolton menandatanganinya pada awal musim 2003-04, semua peminat kelab itu sangat gembira.

Walau bagaimanapun, ia menjadi satu langkah yang mencalarkan reputasinya ketika dia hanya membuat 11 penampilan untuk Trotters dan menjaringkan 3 gol dan dilepaskan kepada pasukan Itali, Ancona ketika perpindahan musim sejuk, dalam musim yang sama. Betul. Ia mungkin salah satu daripada kejutan yang paling cepat yang dialami oleh mana-mana pemain dalam permainan bola sepak apabila pemain Brazil itu menjadi entiti yang ditakuti kepada bahan jenaka bola sepak dalam masa beberapa bulan.

Perpindahan ke Bolton datang pada saat Jardel sudah melewati zaman kegemilangannya dan meskipun kelab itu mengakhiri liga di kedudukan ke-8 di musim itu, sebahagian besar adalah disebabkan oleh usaha tertrnyu Kevin Nolan dan bukan pemain Brazil itu yang diharapkan menjaringkan gol dengan mudah.

Jika anda beranggapan betapa teruk pemain seperti Mario Balotelli, anda akan rasa betapa baiknya pemain Itali itu berbanding dengan bekas penyerang Senegal, El Hadji Diouf. Walaupun Diouf kini berada dalam berita mengenai komennya mengenai beberapa pemain bola sepak terkemuka seperti Steven Gerrard dan Jamie Carragher, dia sebenarnya dianggap sebagai pemain bola sepak terbaik di benua Afrika pada awal dekad yang lalu.

Penyerang itu telah dinobatkan sebagai pemain terbaik Afrika pada tahun 2001, begitu juga 2002 dan Liverpool dengan pantas merebut tandatangannya sebelum persembahan terbaiknya di Piala Dunia 2002, di mana dia terpilih sebagai kesebelasan terbaik kejohanan. Walau bagaimanapun, The Reds tidak pernah bayangkan apa yang akan berlaku dalam impian mereka.

Pemain bola sepak Senegal itu, yang sentiasa terlibat dengan masalah di luar padang, gagal memenuhi reputasinya di England meskipun diberi banyak peluang dan mencetak hanya 6 gol untuk Reds dalam 79 penampilan, menjadikannya salah satu pembelian terburuk dalam sejarah Liga.

Dia dihantar ke Bolton Wanderers pada awal musim 2004-05, yang pada mulanya sebagai pinjaman, setelah Liverpool akhirnya putus asa pada kemampuan penyerang itu dan di balik tabir, pihaknya memotong kerugian dengan terus menjualnya kerana pemain itu gagal mencetak lebih dari 9 gol (dia menjaringkan 9 gol dalam 32 penampilan untuk Bolton pada musim 2004-05) dalam satu musim.

Ketika permulaan musim 2013-14, penyokong Cardiff mempunyai sebab untuk teruja. Kelab itu telah mendapat promosi ke Liga Perdana yang diidamkan setelah menghabiskan 51 musim dari liga teratas Inggeris dan ketika mereka dianggap sebagai antara unit paling lemah dalam liga, itu tidak menghalang peminat kelab dari optimis.

Optimisme itu mungkin semakin memuncak apabila kelab memutuskan untuk memecahkan rekod kelab £8 juta untuk mendapatkan khidmat penyerang Denmark, Cornelius dari FC Copenhagen. Tambahan pula, penyerang itu telah memainkan peranan penting dalam kempen untuk memenangi gelaran juara pada 2012-13 dan perpindahan ke Liga Perdana dipercayai merupakan perkembangan terbaik dalam kerjayanya.

Walau bagaimanapun, apabila kelab-kelab seperti Cardiff berbelanja besar, mereka mengharapkan matlamat untuk memastikan status mereka sebagai kelab Liga Perdana kekal tetapi ia tidak berlaku dengan penyerang Denmark itu. Suatu kecederaan berulang-ulang bermakna dia tidak memiliki masa permainan yang diperlukan untuk menetapkan dirinya sebagai pemain utama di Cardiff dan dibenarkan kembali ke FC Copenhagen pada musim perpindahan musim sejuk pada musim yang sama selepas gagal menjaringkan gol dalam 8 perlawanan yang melibatkannya .

Kembalinya pemain itu ke suasana yang sudah biasa baginya mungkin boleh membantu dia mendapatkan kembali keyakinannya tetapi Cornelius tidak lagi pemain yang seperti disebut-sebut dengan kecederaan yang mengganggu perkembangannya sebagai pemain bola sepak.

Melihat urusan perpindahan mereka akan membuat peminat percaya bahawa Liverpool mempunyai idea yang tidak masuk akal di bawah pendirian Gerard Houlier dan Roy Evans. Kelab itu telah berada dalam situasi yang agak sukar pada permulaan musim 1998-99 ketika Robbie Fowler mengalami kecederaan jangka panjang dan diyakini tidak dapat bermain hingga paling tidak musim sejuk.

Mereka terdesak untuk membawa seorang penyerang ke Merseyside untuk menambah pilihan di bahagian serangan pasukan dan memutuskan jalan terbaik untuk pasukan jika mereka mengeluarkan £2 juta untuk Sean Dundee, seorang pemain yang mempunyai 60 gol dalam 115 penampilan untuk Karlsruher SC dan TSF Ditzingen.

Dundee tiba di Liverpool dan dikatakan lebih pantas daripada anak emas mereka pada masa itu, Michael Owen tetapi gagal memenuhi tuntutannya. Dia gagal memasuki pasukan utama walaupun penyerang biasa di kelab, Owen, cedera dan tidak pernah memulakan permainan untuk The Reds. Dia hanya membuat 3 penampilan untuk The Reds, semuanya sebagai pemain gentian dan tidak perlu dikatakan tidak pernah berjaya menjaringkan gol untuk The Reds.

Dia kembali ke Jerman di akhir musim pertama dan satu-satunya musim di bumi Inggeris ketika dia menandatangani kontrak untuk VfB Stuttgart dan hingga ke hari ini, dipercayai sebagai pembelian terburuk dalam sejarah kelab dan itu adalah satu pencapaian yang sangat baik jika anda mempertimbangkan pernah menandatangani pemain seperti Paul Konchesky, Andry Voronin dan El Hadji Diouf di kalangan pemain lain yang gagal memenuhi nilai mereka.

Sir Alex Ferguson mungkin dianggap sebagai individu paling hebat yang telah menguruskan sebuah kelab di era Liga Perdana tetapi itu tidak bermakna bahawa dia tidak membuat kesilapan dalam kariernya yang gemilang sebagai pengurus Manchester United. Walaupun ada yang menyebut ketidakupayaannya untuk mengekalkan pemain utama seperti Jaap Stam atau Ruud Van Nistelrooy sebagai tahap terburuk dalam kerjayanya, sekumpulan besar peminat Manchester United akan bersetuju bahawa pembelian pemain bola sepak Portugal, Bebe yang tidak pernah dinonton permainannya sebagai sangat lucu dan kesilapan yang mahal harganya.

Bebe telah menyertai pasukan Portugal Vitoria de Guimaraes pada musim panas 2010 sebelum Carlos Queiroz, pembantu pengurus itu di Manchester United memutuskan masa yang tepat untuk membawa Bebe ke England dan meyakinkan Sir Alex untuk membelanjakan £ 7.4 juta untuk mengaktifkan pembebasan klausanya untuk mengalahkan pasukan-pasukan seperti Real Madrid dan Benfica untuk tandatangannya.

Walau bagaimanapun, apabila Bebe tiba di England, dalam beberapa hari sahaja, jelas bahawa dia belum bersedia untuk hidup di Liga Perdana di mana pengurusan di Old Trafford menganggap dia tidak mempunyai set kemahiran yang mencukupi untuk terlibat secara menyeluruh dengan pasukan. Bebe bermain hanya 7 kali untuk Devils Red dan menjaringkan dua gol dan akhirnya dijual kepada Benfica pada awal musim 2014-15 selepas beberapa siri pinjaman di Besiktas, Rio Ave dan Pacos de Ferreira (di mana dia berjaya menjaringkan 14 gol dalam 39 penampilan).


Ini Ringkasan Mengapa Cukai Pegangan 8% Dikenakan Terhadap Facebook Ads dan Google Adwords

Baru-baru ini Lembaga Hasil Dalam Negeri (LHDN) menjelaskan bahawa bayaran yang dibuat kepada Google dan Facebook untuk khidmat pengiklanan adalah sebagai royalti dan bukan bayaran untuk perkhidmatan.

Persatuan Internet Marketer telah berjumpa dengan LHDN membincangkan mengenai cukai pegangan terhadap Facebook Ads dan Google Adwords ini. Persoalannya adakah perbelanjaan Facebook Ads dan Google Adwords adalah satu perbelanjaan yang dibenarkan dalam cukai.

Setelah bermesyuarat, keputusan dikeluarkan oleh LHDN kemarin. Kedua-dua iklan di atas adalah tertakluk kepada cukai pegangan sebanyak 8% disebabkan Facebook Ads tidak beroperasi di Malaysia.

Ini bermakna, Sekiranya perbelanjaan syarikat ke atas pengiklanan menggunakan Facebook Ads adalah sebanyak RM100,000 setahun, cukai 8% dikenakan berjumlah RM8,000 dan dibayar kepada LHDN, serta dikira dalam pengiraan cukai syarikat.

Dan sekiranya mana-mana syarikat syarikat menggunakan khidmat syarikat pemasaran internet dan invois dikeluarkan oleh syarikat tersebut yang bermastautin di Malaysia, maka syarikat yang mengupah tidak tertakluk dalam pembayaran cukai pegangan 8% seperti di atas.

Sebagai contoh, syarikat ABC Sdn. Bhd menggunakan khidmat syarikat DEF Sdn. Bhd pemasaran internet, maka syarikat yang perlu membayar cukai 8% tersebut adalah syarikat DEF Sdn. Bhd.


Warga Emas Ini Buktikan Peniaga Jalanan Tanpa "Online Marketing" Pun Boleh Jadi Jutawan

Jika anda lihat pada hari ini, terdapat pelbagai jenis teknik jualan dan pemasaran yang dicipta untuk melariskan jualan produk masing-masing. Tak kisahlah sama ada moto produk yang catchy seperti "terlajak laku huh!", atau teknik dropship, malah ada juga yang memuatnaik gambar kehidupan mewah untuk menarik orang lain menyertai perniagaan anda. Anda tidak perlukan semua itu jika anda mempunyai kemahiran dan sikap yang betul.

Joe Ades, seorang warga emas, mampu menjadi seorang jutawan walaupun tidak memiliki syarikat, jabatan pemasaran dan laman sesawang. Beliau yang memakai suit berharga $1,000 hanya menjual pengupas kentang dengan harga $5 di sekitar New York City.

Joe biasanya menjual pengupas kentangnya di tengah-tengah bandar New York yang sentiasa sibuk. Lelaki yang berasal dari England ini lahir pada tahun 1934 dan membesar ketika Perang Dunia Kedua sedang meletus.

Namun ketika berusia 70-an beliau masih bangun awal pagi, 6 hari seminggu untuk menjual pengupas kentang di jalanan dengan berpakaian segan dan bertali leher. Beliau tidak mempunyai apa-apa teknologi seperti yang digunakan dalam perniagaan zaman sekarang. Apa yang ada hanyalah bakat dan keazaman yang sangat tinggi.

Beliau merupakan seorang jurujual yang pakar. Dengan hanya menjual sekecil-kecil pengupas kentang, beliau mampu membuatkan orang ramai terpaku dan tertarik dengan persembahannya. Beliau telah menjual produk ini selama 60 tahun dan hidup di atas keuntungan produk ini.

Bukan itu sahaja, beliau malah hidup mewah dan tinggal di apartment di Park Avenue serta menyara dan membayar yuran pengajian kolej cucu-cucunya.

Dan apabila beliau ditanya sama ada pernah bercuti daripada menjual, Joe menjawab, "Hidup ini adalah sebuah percutian, hari-hari adalah sebuah percutian,".

Joe Ades telah meninggal dunia 1 Februari 2009 ketika berusia 74 tahun. Namun, legasi yang ditinggalkannya adalah satu inspirasi kepada mereka yang bekerja dalam bidang jualan dan juga perniagaan.

iluminasi.com ingin berkongsi 5 pengajaran yang boleh diambil oleh jurujual atau usawahan daripada kisah Joe Ades untuk berjaya dalam bidang masing-masing.

Sudah tentu bagi sesetengah orang memandang pekerjaan jurujual, apatah lagi menjual pengupas kentang di tepi jalan adalah sesuatu yang tak glamor dan memalukan. Namun bagi Joe, beliau menukarkan perspektif tersebut dengan menikmati setiap saat daripadanya membuatkan orang ramai tertarik dan tidak langsung berasakan ia pekerjaan yang remeh.

Joe bekerja 6 hari seminggu, dan beliau tak pernah berhenti bersuara ketika menjual. Setiap orang yang lalu lalang adalah berpotensi untuk menjadi pelanggannya dan beliau tidak melepaskan peluang tersebut walaupun dalam keadaan letih.

Jika anda melihat video tersebut, Joe bukan sahaja cuba untuk menjual malah beliau berbual dengan orang ramai. Beliau tidak meminta orang membeli tetapi beliau menarik orang untuk melibatkan diri dan memberi perhatian kepada apa yang hendak disampaikan. Beliau juga berkata, "Anda tidak perlu membeli hanya untuk menonton" bagi membuang rasa malu mereka yang teragak-agak untuk menonton.

Bukan mudah untuk membuatkan orang ramai untuk berhenti meluangkan masa melihat pertunjukkan pengupas kentang, lebih-lebih lagi mereka yang hidu di tengah bandar New York yang sentiasa sibuk. Namun Joe berjaya menarik orang ramai dengan cara yang betul dan meyakinkan mereka untuk membeli produknya.

Teknik jualan Joe adalah jual dengan untung yang sedikit tetapi dalam jumlah yang banyak. Pengajaran yang boleh diambil adalah tak kiralah perniagaan apa pun yang anda ceburi, yang penting adalah hargai setiap jualan dan setiap hubungan dengan pelanggan kerana ia mampu memberikan impak yang besar. Bak kata Joe, "Jangan pernah sesekali memandang rendah kepada nilai wang yang kecil".

Pengupas kentang yang dijual oleh Joe tidaklah murah, namun beliau mampu menjual sehingga menjadi jutawan. Kuncinya adalah anda harus yaking dengan apa yang jual. Jika anda sendiri tak yakin, bagaimana anda mahu yakinkan orang lain. Lihat teknik-teknik yang digunakan Joe dalam mendemonstrasikan produknya. Ia sangat meyakinkan. Beliau juga bijak menggunakan kata-kata, termasuklah berkata, "Anda beli bukan kerana ia murah, tetapi kerana ia bagus dan berguna".


Jenis-jenis baka kucing yang jarang dijumpai di seluruh dunia

Kucing merupakan sejenis haiwan berkaki empat yang comel dan sering dijadikan haiwan peliharaan di seluruh dunia. Gelagat mereka yang sering mencuit hati pemilik mereka membuatkan pemilik mereka sayang akan mereka dan sanggup mengeluarkan banyak perbelanjaan semata-mata untuk memastikan si comel sentiasa berada dalam keadaan yang sihat dan gembira.

Dalam artikel kali ini, Iluminasi ingin berkongsi jenis-jenis baka yang jarang ditemui di seluruh dunia, dan mungkin anda juga tidak pernah tahu tentang kewujudan kucing-kucing ini!

Black-footed cat atau kucing berkaki hitam merupakan sejenis kucing yang menghuni kawasan di wilayah Afrika Selatan. Kucing ini merupakan salah satu spesies kucing yang terkecil dan merupakan kucing yang terkecil di Afrika. Haiwan ini ebih aktif ketika waktu malam berbanding waktu siang. Hal ini menyebabkan kucing ini lebih sukar ditemui berbanding kucing-kucing yang lain.

Haiwan ini meruapakan spesies kucing liar yang terkecil di dunia. Spesies ini pernah direkodkan berada di Sri Lanka dan India. Pada tahun 2016, kucing ini juga dilaporkan berada di kawasan barat Nepal. Bilangan mereka semakin berkurangan dan Ia dikategorikan sebagai haiwan yang terancam oleh IUCN Red List of Threatened Species.

Kucing pasir yang juga dikenali sebagai sand cat ataupun sand dune cat merupakan kucing yang sebahagian besarnya dijumpai di kawasan padang pasir.  Kucing ini mempunyai taburan yang meluas dan dipisahkan oleh padang pasir Afrika Utara, Asia Barat, dan Asia Tengah. Sejak tahun 2002, kucing bersaiz kecil ini telah dikategorikan sebagai spesies terancam oleh  IUCN kerana bilangan populasi mereka yang semakin rendah setiap tahun.

Kucing Geoffroy adalah sejenis kucing yang ditemui berada di kawasan Amerika Selatan. Saiz kucing ini adalah sama dengan saiz kucing domestik biasa, dan Ia mempunyai bnyak tompok-tompok hitam di badannya. Purata berat badannya adalah 2-5 kg, dan yang paling berat pernah direkodkan adalah seberat 7.8kg.

Kucing ini merupakan sejenis kucing liar yang banyak dijumpai di kawasan selatan Asia. Sejak tahun 2016, haiwan ini telah dikategorikan sebagai haiwan yang sangat terancam kerana populasinya menurun dengan mendadak disebabkan habitatnya banyak yang telah musnah. Kucing ini tinggal di kawasan-kawasan seperti pinggir sungai, tasik dan paya. Kucing ini terkenal dengan kemahiran mereka berenang di dalam air untuk memburu ikan.

Jaguarundi adalah kucing yang banyak ditemui di kawasan Amerika Utara dan Amerika Selatan. Haiwan ini mempunyai jumlah populasi yang besar dan tidak dikategorikan sebagai haiwan yang terancam. Kucing ini memiliki kaki yang pendek, ekor yang panjang dan telinga yang bulat. Mereka lebih aktif pada waktu siang berbanding waktu petang dan malam. Kucing ini mahir memanjat pokok tetapi dan kerap berada di atas pokok untuk berehat.

Kodkod adalah sejenis kucing yang memiliki kepala yang kecil, kaki yang besar, dan ekor yang tebal. Kucing ini adalah spesies kucing yang kecil dan purata berat badannya adalah 2-2.5 kg sahaja. Kodkod adalah salah satu kucing yang memiliki kemahiran memanjat pokok yang luar biasa. Mereka memiliki oto yang kuat yang membolehkan mereka memanjat pokok dengan laju dan mudah.


5 Hotel Terbesar di Dunia Berdasarkan Jumlah Bilik

Apabila pergi bercuti, hotel biasanya menjadi pilihan tempat untuk bermalam. Homestay, chalet atau hostel juga boleh dijadikan sebagai alternatif kerana biasanya harganya lebih murah berbanding hotel.

Jika sebelum ini kami pernah kongsikan 5 bilik hotel termahal di dunia, kali ini pihak iluminasi.com ini berkongsi 5 hotel terbesar di dunia. Untuk makluman, senarai ini disusun mengikut jumlah bilik yang terdapat pada hotel tersebut dan bukanlah keluasan kawasan hotel tersebut. Menariknya, salah sebuah hotel daripada Malaysia juga tersenarai dalam senarai ini.

Sands Cotai Central ini terletak di Macau. Ianya terdiri daripada 3 buah bangunan yang menempatkan beberapa buah hotel antaranya Conrad, Sheraton, St. Regis dan Holiday Inn. Ianya telah dibuka secara rasmi pada tahun 2012 dimana jumlah keseluruhan bilik di kawasan ini dianggarkan berjumlah 6000 buah bilik.

Terdapat pusat membeli-belah, kolam renang, spa dan restoran yang terdapat disini. Selain itu, terdapat juga persembahan muzik dan akrobatik yang diadakan setiap hari disini. Kompleks ini juga terkenal sebagai kawasan yang mesra kanak-kanak dimana tempat permainan video seluas 17000 meter persegi.

Hotel City Center adalah hotel yang menghubungkan beberapa buah bangunan yang dikenali sebagai Aria, Mandarin Oriental, Vdara, Veer Towers dan Crystals. Secara keseluruhannya, hotel ini mempunyai kira-kira 6790 bilik.

Pelbagai kemudahan yang disediakan disini termasuklah restoran, kelab malam, spa, gimnasium dan juga kasino.

Hotel MGM Grand ini pernah memegang status hotel terbesar dunia pada tahun 1993 hingga 2006. Hotel ini dibina pada tahun 1993 dengan rekanaan menarik 4 buah bangunan yang bercantum. Setiap bangunan ini mempunyai 30 tingkat dan secara keseluruhannya hotel ini memiliki lebih 6800 buah bilik.

Bangunan hotel ini turut menempatkan pusat beli belah, restoran, kasino dan juga kolam renang seluasa 6.5 ekar. Hotel ini juga sering dijadikan tempat pilihan untuk persembahan artis dan konsert.

Hotel Venetian yang terletak di Las Vegas ini menduduki tangga kedua dengan jumlah bilik penginapan sebanyak 7117 buah. Hotel ini pernah mendapat status sebanyak hotel terbesar di dunia selama 7 tahun pada tahun 2008 hingga 2015.

Hotel The Venetian merupakan antara hotel ekslusif di Las Vegas yang turut memuatkan 40 buah restoran, 90 bilik spa, 10 buah kolam renang dan beberapa buah kemudahan lain. Hotel yang memuatkan 7117 bilik ini mempunyai 36 tingkat dan setinggi 145m.

Sekiranya anda pernah ke Genting Highlands, anda pasti pernah melihat hotel ini yang tersergam indah dengan bangunan yang dicat berwarna-warni. Hotel ini seakan-akan merupakan ikon bagi Genting Highlands. First World Hotel terdiri daripada 2 bangunan yang turut menempatkan pusat membeli belah dan restoran.

Hotel ini menjadi pilihan kerana lokasinya yang sangat dekat dengan Genting Theme Park dimana pengunjung boleh berjalan kaki sahaja daripada hotel ini. Pada 2006, hotel ini diisytiharkan sebagai hotel terbesar di dunia sebelum status tersebut diambil alih oleh hotel The Venetian pada tahun 2008 hingga 2015. Walau bagaimanapun, hotel ini kembali merampas status hotel terbesar di dunia setelah renovasinya siap yang menyaksikan pertambahan 1223 bilik.


10 Album Yang Merevolusikan Industri Muzik Malaysia

Kemunculan trend pendengar yang lebih gemar mendengar menggunakan penstriman atas talian seperti Spotify dan kemudahan akses video muzik melalui Youtube, mengubah cara dan penerimaan orang ramai terhadap muzik.

Tidak dinafikan wujud ramai artis dan karyawan di negara kita yang sebenarnya setanding dengan mana-mana karyawan lain di dunia ini, mampu menjadi ikon oleh generasi karyawan akan datang.

Jika anda tanya pada kami apakah album muzik yang paling berpengaruh dalam mengubah lanskap muzik negara kita - besar kemungkinan 10 album yang disenaraikan di bawah akan disebutkan. Ini bukan senarai mengikut turutan ya!

Gabungan suami isteri (ketika itu) di antara Sheila Majid dan Roslan Aziz, komposer power Malaysia berjaya mengubah lanskap muzik Malaysia, dimana orang ramai mula meminati lagu-lagu bercorak klasik yang menggabungkan jazz dan R&B.

Lagu berhantu "Legenda" yang dibuat sebagai penghormatan kepada Tan Sri P.Ramlee menjadi siulan ramai peminat muzik ketika itu.

Selepas "Legenda", Roslan Aziz serta beberapa orang komposer terkenal seperti Jenny Chin, Mac Chew, Mustaffa Ramly, Man Kidal, Michael Veerapan dan Amir Yussof bergabung untuk menghasilkan album yang diharap dapat memecahkan stereotaip industri era tersebut.

Industri muzik berbahasa Melayu era tersebut masih terpalit dengan elemen cinta mendayu-dayu, dikuasai oleh kumpulan 'slow rock kapak' yang seringkali mengulangi mesej sama.

Lagu 'Hijau' sehingga sekarang kekal relevan dengan gabungan elemen dan muzik etnik Malaysia. Siapa sangka lagu tentang kepentingan menjaga alam sekitar boleh berjaya ke satu tahap yang sangat membanggakan?

Jika ditanya kepada peminat Butterfingers, mungkin ramai akan berkata 'Butter Worth Pushful' merupakan album yang mengubah hidup mereka - tetapi 'Transendence' memang menepati namanya.

Album ini memulakan penerimaan orang ramai yang bukan peminat muzik rock berbahasa Inggeris menjadi peminat kugiran Melayu yang bermain muzik rock berbahasa Inggeris.

Dengan meletupnya 'Chemistry (Between Us)' dan juga 'Epitome' yang menggabungkan elemen asli dalam muzik rock, 'Transcendence' berjaya memecahkan dinding yang menjadi pemisah muzik keras berbahasa Inggeris dengan masyarakat luar.

Merangkul pelbagai anugerah dalam AIM 1998, album ini mungkin lebih dikenali dengan gubahan semula lagu 'Belaian Jiwa' nyanyian asal kumpulan Carefree.

Namun bila kita menyelam lebih dalam, banyak lagu-lagu yang terkandung dalam album ini belum pernah dibuat lagi di Malaysia oleh mana-mana artis ketika itu.

Populariti Innuendo dan rakan kontemporari mereka Shades membawa kepada kemunculan banyak lagi kumpulan a capella lain yang mencuba nasib, membuatkan radio kita penuh dengan lagu-lagu yang dinyanyikan sepenuhnya dengan mulut.

Terjual hampir 100 ribu unit, demam OAG satu masa dulu cukup besar kerana tak ada orang menyangka 'budak-budak Malaysia' mampu mencipta lagu seperti ini, untuk orang Malaysia.

Single '60'sTV' kedengaran setiap hari di radio dan jualan kasetnya meletup sehinggakan jualan cetak rompaknya wujud hanya untuk memenuhi permintaan.

OAG memulakan pelbagai trend baru, mempopularkan lagu pop rock tempatan keluar daripada label 'underground' seterusnya menginspirasikan ramai anak muda untuk belajar bermain gitar, dibantu oleh teknik bermain yang ringkas tetapi bertenaga.

Malique dan Joe Flizzow mungkin tidak lagi bersama namun kesan karya mereka kepada negara sehingga kini masih dirasai.

'Plan B' bukanlah album pertama rap dan hip hop di Malaysia yang terlebih dahulu dipopularkan oleh kumpulan lain seperti Krash Kozz atau Poetic Ammo, namun gabungan elemen Malaysia dalam 'Plan B' lebih dirasai - membuatkan orang Malaysia yang selama ini tak pernah dengar hip hop dan rap, dapat menerima irama muzik ini.

4U2C dan KRU memperkenalkan muzik rap tempatan kepada orang Melayu, tetapi Too Phat berjaya mengangkat genre serupa untuk selera orang Malaysia.

'Saudagar Mimpi' bukanlah album M.Nasir yang paling popular, tetapi album ini cukup penting kerana membuka jalan kepada keterbukaan orang ramai untuk menerima muzik M.Nasir yang jauh lari daripada stereotaip muzik popular.

Mesej ketuhanan, falsafah, logika dan hidup yang disampaikan jauh menyimpang daripada tema-tema kebiasaan lagu pada zaman itu yang lebih berkisar kepada cinta, kekasih, mat bunga dan dalam hati ada taman.

Lagu 'Di Balik Cermin Mimpi' yang agak ringan menjadi runut hidup kepada ramai orang Malaysia dan 'Apokalips' yang rancak, menjadi pembuka album yang layak dikatakan klasik.

Buang semua elemen agama dan mesej ketuhanan dalam album ini lalu dengarkan saja muziknya, kita pasti dapat mendengar sebuah album yang mengandungi muzik yang positif; mampu didengari semua orang.

Gabungkan elemen Islam dalam liriknya, wujudlah satu pakej hiburan dan dakwah yang lengkap.

Album ini membuang kebanyakan stereotaip lagu nasyid yang ada pada zaman itu serta membuka mata masyarakat bukan Islam terhadap keindahan Islam.

Apa yang lebih membanggakan, penerimaan masyarakat kita terhadap album ini bersifat universal, di mana kisah-kisah masyarakat bukan Islam turut sama memiliki album ini seringkali dikongsikan semasa kegemilangannya.

"Fenomena" meletup bukan sekadar di Malaysia, malahan membuka mata karyawan Indonesia tentang berapa jauh lagu rock Bahasa Melayu boleh berkembang.

Terjual lebih 1 juta unit di Indonesia dan memenangi anugerah Juara Lagu menerusi lagu 'Isabella', pada era itu seolah-olah wujud ikatan erat antara Malaysia dan Indonesia bekerjasama dalam bidang hiburan.

Diinspirasikan oleh 'Fenomena', dua filem dihasilkan iaitu 'Fenomena' lakonan M.Nasir dan Ramona Rahman serta 'Isabella' lakonan Amy Search dan Nia Zulkarnaen dari Indonesia.

Album ini mengandungi salah satu karya terbaik komposer Saari Amri, lagu berjudul 'Sembilu' yang rasanya hanya boleh dinyanyikan oleh kemampuan vokal serak-serak Ella.

Negara kita dihantui dengan lagu 'Layar Impian' yang masih enak didengar sehingga sekarang.

Jika dibandingkan dengan album 'Ella USA' yang terbit selepas '30110" harus diakui 'Ella USA' adalah album yang lebih baik, tetapi '30110' memecah stereotaip, membawa gabungan rock dan pop dalam satu album dengan berkesan.

Apatah lagi Ella menjadi antara kelompok kecil rockers wanita mampu berdiri dalam industri sebagai gergasi.


5 Negara Paling Rajin Di Dunia

Di zaman ekonomi semakin mencabar ini ramai rakyat Malaysia mengambil inisiatif untuk melakukan 2 pekerjaan. Ada yang berniaga online, ada yang menggunakan kemahiran masing-masing untuk menambah pendapatan.

Namun ada di antara mereka yang tidak mampu berbuat demikian dan terpaksa bekerja lebih masa. Namun adakah kerja lebih masa di Malaysia sudah dikira teruk? iluminasi.com ingin berkongsi 5 negara paling rajin di dunia dengan jumlah purata jam bekerja tertinggi di dunia.

Nota : Perbandingan KDNK per kapita adalah berdasarkan pariti kuasa beli (purchasing power parity-PPP)

Chile adalah negara ke-3 paling rajin di benua Amerika dan ke-5 paling rajin di dunia. Purata jam bekerja oleh setiap pekerja di Chile adalah sebanyak 1,988 jam setahun. Jika mereka bekerja setiap hari dalam setahun, ia menjadikan jam bekerja setiap hari adalah 5 jam 26 minit.

Bagi pekerja berusia di antara 18 hingga 65 tahun, purata gaji minimum adalah 264,000 pesos (RM1,741) sebulan, dan bagi mereka yang berusia 18 tahun ke bawah dan 65 tahun ke atas, gaji minimum adalah sebanyak 161,265 pesos (RM1,064) sebulan. Pada tahun 2016, keluaran dalam negara kasar (KDNK) per kapita bagi Chile adalah sebanyak RM101,274.

Berada di tangga ke-4 negara paling rajin di dunia adalah Greece, dengan jumlah purata jam bekerja 2,042 jam setahun. Ia menjadikan purata jam bekerja selama 365 berturut-turut adalah 5 jam 35 minit sehari. KDNK per kapita bagi Greece pada tahun 2016 adalah sebanyak RM112,009.

Gaji minimum di Greece pada tahun 2017 adalah €683.76 (RM3,410) sebulan dan gaji purata sebanyak €1,219.69 (RM6,084) sebulan.

Memang umum mengetahui Korea Selatan adalah antara negara yang paling rajin di dunia dan paling rajin di Asia. Purata jam bekerja di Korea Selatan bagi seorang pekerja adalah 2,113 jam setahun, menjadikan setiap hari selama 365 hari mereka akan bekerja selama 5 jam 47 minit.

Jika rakyat Korea Selatan bekerja hanya 5 hari seminggu, purata jam bekerja adalah 8 jam sehari, tanpa cuti am. Penulis mempunyai rakan yang kini sedang bekerja di sebuah kilang kimchi di Korea Selatan. Beliau menceritakan pengalaman bekerja di negara itu yang mana kerja lebih masa itu adalah perkara biasa.

Bukan sahaja pekerja am yang termasuk warga emas, malah pengawalselia turut bekerja lebih masa. Beliau juga memberitahu pernah keluar rumah jam 7.45 pagi dan pulang kembali pada jam 8 pagi keesokan harinya. Namun gaji agak lumayan di antara RM7,500 hingga RM10,000. Tak peliklah kalau Korea Selatan maju.

Berada di tangga ke-2 negara paling rajin di dunia adalah Costa Rica. Negara ini mempunyai KDNK per kapita sebanyak RM69,031 pada tahun 2016. Sebagai negara ke-2 paling rajin di dunia, purata jam bekerja oleh rakyat Costa Rica adalah 6 jam 6 minit, untuk purata 365 hari tanpa cuti.

Costa Rica mempunyai kadar pekerjaan yang lebih baik daripada kebanyakan negara Amerika Tengah. Gaji minimum di ibu negara Costa Rica iaitu San Jose adalah $464 (RM1,948) manakala gaji purata sebanyak $730 (RM3,066).

Mexico adalah negara yang paling "rajin" di dunia ketika ini. Jumlah purata jam bekerja oleh rakyat Mexico adalah sebanyak 2,246 jam setahun. Jika diambil dibahagikan kepada 365 dalam setahun, pekerja di Mexico bekerja 6 jam 9 minit, setiap hari tanpa cuti.

Ia merupakan satu angka yang sangat tinggi. Kerajaan Mexico memandatkan 48 jam bekerja setiap minggu, namun tidak diendahkan lebih-lebih lagi di sektor swasta yang dikerah tanpa diberikan pampasan kerja lebih masa. Disebabkan risau akan pengangguran dan ancaman daripada majikan menjadikan pekerja terpaksa akur.

Antara pekerjaan yang paling biasa dilakukan di Mexico termasuklah Mariachi (kumpulan nyanyian jalanan), pembuat tortilla dan juga penggilap kasut. Keluaran Dalam Negara Kasar per kapita bagi Mexico adalah RM79,539

Bermula daripada 1 Januari 2017, gaji minimum harian di Mexico dinaikkan dari $73.04 pesos (RM16.89) kepada $80.04 pesos (RM18.51).